**Evaluarea intervențiilor POSDRU în domeniul incluziunii sociale**

**(DMI 6.1). Anexa 7. Studii de caz**

**Cuprins**

[Studiu de caz 1 - „Economia Socială, model inovator pentru promovarea incluziunii active a persoanelor defavorizate”, SMIS 4109 3](#_Toc66227770)

[Studiu de caz 2 - „Primul pas spre o viață independentă”, SMIS 4108 15](#_Toc66227771)

[Studiu de caz 3 - „Alianța pentru dezvoltarea economiei sociale”, SMIS 21740 15](#_Toc66227772)

[Studiu de caz 4 - „Diversitate în economia socială”, SMIS 56182 21](#_Toc66227773)

[Studiu de caz 5 - „PROMETEUS - Promovarea economiei sociale în România prin cercetare, educație și formare profesională la standarde europene”, SMIS 57676 32](#_Toc66227774)

[Studiu de caz 6 - „ICAR Incluziune prin micro-Credit și Ajutor Reciproc – strategie sustenabilă a economiei sociale pentru ocupare și creare de întreprinderi sociale”, SMIS 57146 39](#_Toc66227775)

# Studiu de caz 1 - „Economia Socială, model inovator pentru promovarea incluziunii active a persoanelor defavorizate”, SMIS 4109

**PROIECTUL *„Economia Socială, model inovator pentru promovarea incluziunii active a persoanelor defavorizate”***

Contract POSDRU/14/6.1/S/4109 - Cod SMIS 4109

1. ***Obiectul și scopul studiului de caz, metodologia utilizată pentru realizarea acestuia***

Selecția Studiului de Caz (SdC) s-a realizat în urma unei analize detaliate a portofoliului de proiecte aferent DMI 6.1 și s-a bazat pe un set de criterii care reflectă varietatea și specificitatea intervențiilor finanțate.

Proiectul selectat a fost depus în cadrul primului apel de proiecte lansat în cadrul POSDRU DMI 6.1 în anul 2008 (Apelul 14). Acest proiect a fost selectat pentru scopul strategic propus și anume acela de a dezvolta un sistem unitar, eficient și modern privind Economia Socială (ES), contribuind astfel la creșterea calității vieții cetățenilor României prin promovarea incluziunii active a acestora atât pe piața muncii cât și în viața socială.

Proiectul a fost unul foarte ambițios și implementat într-o perioadă în care conceptul de economiei socială era puțin cunoscut în România, iar datele și informațiile erau puține, neuniforme și neagragate la nivel național.

Proiectul s-a derulat pe mai multe paliere având mai multe componente. Au fost derulate activități care au vizat dezvoltarea cadrului legislativ și activități care au vizat dezvoltarea sectorului de economie socială din România. Proiectul a fost foarte complex având în vedere noutatea conceptului în perioada respectivă și nevoia unui cadru legislativ care să reglementeze acest domeniu, precum și promovarea acestuia. Proiectul selectat a avut ca solicitant Ministerul Muncii, Familiei și Protecției Sociale (MMFPS), unul dintre cei mai importanți actori în promovarea și dezvoltarea Economiei Sociale în România.

Prin urmare am considerat că acest proiect este unul relevant pentru domeniul economiei sociale prin ceea ce și-a propus și a realizat.

Pentru realizarea acestui SdC s-au folosit următoarele metode: cercetarea documentară, interviul.

Scopul studiului de caz este de a analiza la nivel micro (de proiect) contribuția intervențiilor POSDRU cu privire la dezvoltarea economiei sociale în România. În acest scop, SdC și-a propus să răspundă tuturor întrebărilor de evaluare aferente DMI 6.1.

1. ***Prezentarea sintetică a beneficiarului și partenerilor***

**Beneficiarul**: Ministerul Muncii, Familiei și Protecției Sociale (MMFPS), Departamentul Politici familiale, incluziune şi asistenţă socială

**Partenerii**:

1. **Agenţia Naţională pentru Ocuparea Forţei de Muncă (ANOFM)**: Agenția Națională pentru Ocuparea Forței de Muncă aplică politicile și strategiile privind ocuparea forței de muncă și formarea profesională a persoanelor în căutarea unui loc de muncă. ANOFM a fost implicată ca partener din perspectiva cadrului legislativ și a atribuțiilor ce urmau să revină acestei instituții în noul context.
2. **Bernard Brunhes International, Franţa:** În România, Bernard Brunhes a fost implicat direct în proiecte de construcţie instituţională majoră. În urma unui proiect desfăşurat de Bernard Brunhes Internaţional, în anul 1999, au fost puse bazele serviciului public de ocupare din România. Astfel şi-a început activitatea Agenţia Naţională pentru Ocupare şi Formare Profesională, instituţie publică de interes naţional, cu personalitate juridică. Aceasta şi-a schimbat denumirea în anul 2000, devenind Agenţia Naţională pentru Ocuparea Forţei de Muncă (ANOFM). BBI a fost implicat în derularea unor proiecte importante în România, inclusiv în domeniul incluziunii sociale. Partener transnațional în cadrul proiectului - expertiza internațională în domeniul economiei sociale.
3. **European Network for Social Integration Enterprises Entreprises, Belgia (ENSIE) / Reţeaua Europeană Pentru Întreprinderi de Solidaritate (Belgia):** ENSIE reunește 27 de rețele naționale și regionale din 23 de țări europene și acordă un interesdeosebit pentru cadrul legal de funcționare a întreprinderilor de economie socială la nivel UE. ENSIE face parte din grupul de experți în Antreprenoriat social al Comisiei Europene – GECES. România este reprezentată de RISE – Rețeaua Intreprinderilor Sociale de Inserție. Partener transnațional în cadrul proiectului - reprezintă rețele la nivel european foarte cunoscute în domeniul economiei sociale.
4. **DGASPC Sector 1, Bucureşti:** Asistenţa socială, ca și componentă importantă a protecţiei sociale, reprezintă un ansamblu de instituţii, programe, măsuri, activităţi, servicii specializate de protecţie a persoanelor, grupurilor, comunităţilor aflate temporar în dificultate, care din motive de natură socială, biologică, psihologică sau economică, nu au posibilitatea de a realiza prin mijloace și eforturi proprii un mod decent de viaţă. Indiferent de nivelul de dezvoltare al unei societăţi, asistenţa socială, va fi utilă ca măsură de protecţie pentru persoanele vulnerabile/ defavorizate. Direcţia Generală de Asistenţa Socială şi Protecţia Copilului Sector 1 funcţionează ca instituţie publică de interes local, cu personalitate juridică, în subordinea Consiliului Local al Sectorului 1 al municipiului Bucureşti ce are rolul de a identifica şi de a soluţiona problemele sociale ale comunităţii din domeniul protecţiei copilului, familiei, persoanelor singure, persoanelor vârstnice, persoanelor cu dizabilității, precum şi a oricăror persoane aflate în nevoie, prin servicii specializate pentru categoriile de persoane defavorizate. Misiunea instituţiei este de a asigura persoanelor domiciliate pe raza Sectorului 1 un sistem de asistenţă socială care să răspundă nevoilor identificate şi să ofere o securitate socială universală şi cuprinzătoare. Noile cerinţe de-a lungul anilor au creat şi diversificat o paletă largă de servicii sociale care au venit în întâmpinarea satisfacerii nevoilor categoriilor defavorizate.
5. **Direcția de Asistență Socială Comunitară Timișoara - Consiliul Local al Municipiului Timișoara:** Furnizare servicii sociale prin intermediul centrelor sociale.
6. **Consiliul Local al Municipiului Piatra Neamț:** Furnizare servicii sociale
7. **Asociația INTEGRA România (IRO), Oradea**: Asociaţia Integra România este o organizaţie non profit înființată în anul 2000 și care are ca scop promovarea, sprijinirea și coordonarea de activități economice, educaționale, psihologice, sociale, culturale, ecologice și cu caracter umanitar care să contribuie, în spiritul valorilor creștine, la dezvoltarea unei societăți democratice. IRO este membră a network-ului Integra, o reţea de organizaţii de dezvoltare socio-economică. Aceasta este activă în Centrul şi Răsăritul Europei, având birouri în Slovacia, Bulgaria, Rusia, Canada şi Statele Unite, ultimele două sprijinind activitatea celor din Europa. Ca membri ai acestei reţele IRO s-a angajat să sprijine dezvoltarea societăţii civile, a democraţiei şi a economiei de piaţă în România şi în Estul Europei. Promovând o atitudine caracterizată de Integritate și Performanță asociația și-a propus să *Investească* în cei care contribuie activ la dezvoltarea comunităţii, să *Influenţeze* pozitiv persoanele dornice să îşi depăşească statutul actual şi să aibă astfel un *Impact* de durată asupra societăţii în general. Asociația a fost implicată ca partener în implementarea unor proiecte care au vizat creșterea incluziunii sociale – proiectul POSDRU „Modele de bună practică în domeniul incluziunii sociale” a avut ca scop creșterea incluziunii sociale prin promovarea metodoelor transnaționale de bună practică în domeniul economiei sociale și solidare (Asociaţia CRIES – Centrul de Resurse pentru Iniţiative Etice şi Solidare – aplicant și coordinator al proiectului), proiectul POSDRU „Educația financiară ca mijloc de a lupta împotriva excluziunii sociale” a avut ca scop ca profesioniștii care lucrează în domeniul educației financiare a persoanelor vulnerabile să-și îmbogățească cunoștințele prin realizarea unui schimb de experiență cu alți profesioniști europeni și să creeze o platformă virtuală de informare în acest sens.
8. ***Prezentarea planului proiectului***

***Date sintetice ale proiectului***

|  |  |
| --- | --- |
| Beneficiar | Ministerul Muncii, Familiei și Protecției Sociale (MMFPS), Departamentul Politici familiale, incluziune şi asistenţă socială |
| Parteneri | Agenţia Naţională pentru Ocuparea Forţei de Muncă (ANOFM); Bernard Brunhes International, Franţa; European Network for Social Integration Entreprises, Belgia; DGASPC Sector 1, Bucureşti; Direcția de Asistență Socială Comunitară Timișoara - Consiliul Local al Municipiului Timișoara; Consiliul Local al Municipiului Piatra Neamț; Asociația INTEGRA România, Oradea |
| Bugetul proiectului | 16.696.256 lei |
| Durata contractului | 25 septembrie 2008 – 25 septembrie 2011 (36 de luni) |
| Tip intervenție | Formare, consiliere grup vulnerabil - strategic |

***Context si justificare nevoi***

Contextul și nevoile de la care a plecat acest proiect sunt:

* Cadrul legislativ insuficient dezvoltat pentru promovarea economiei sociale, conceptul de economie socială nefiind reglementat;
* Număr redus de întreprinderi sociale dezvoltate şi funcţionale în România;
* Până în prezent, economia socială nu a fost considerată o prioritate de autorităţile administraţiei publice;
* Existenţa unui număr redus de informații privind economia socială, avantajele şi importanta dezvoltării acestui sector pentru incluziunea socială a grupurilor vulnerabile;
* Implicarea scăzută a grupurilor dezavantajate în procesul de luare a deciziilor privind incluziunea socială;
* Capacitatea insuficientă a autorităților publice în a juca un rol în susţinerea şi dezvoltarea întreprinderilor sociale.

***Obiectivul general si obiectivele specifice ale proiectului***

**Obiectiv general**

*Obiectivul general al proiectului* - dezvoltarea unui sistem unitar, eficient și modern privind Economia Socială contribuind astfel la creșterea calității vieții cetățenilor României prin promovarea incluziunii active a acestora atât pe piața muncii cât și în viața socială.

***Principalele activități planificate***

|  |
| --- |
| **C1 Analiză şi cercetare privind ES** |
| * ***1.1 Analiza situației actuale la nivel național în domeniul ES şi identificarea de bune practici***
* Se vor identifica şi analiza cererea şi oferta în domeniu, întreprinderile ES şi exemplele de bună practică din România, gradul de informare a cetățenilor privind ES, nevoile specifice fiecărui grup vulnerabil privind integrarea pe piaţa muncii.
* ***1.2 Analiza practicilor existente la nivel european***
* Se va realiza un studiu comparativ privind activitățile de ES din UE: exemple de succes, caracteristicile şi cadrul legislativ ES în diferite State Membre, forme de organizare şi de finanțare. Studiul va conține recomandări şi priorități de dezvoltare adaptabile contextului românesc.
* ***1.3 Schimb de experiență între UE și România***
* Pe baza activităţilor anterioare se vor organiza schimburi de experienţă pentru dezvoltarea domeniului ES în România. Vor fi identificate modele inovatoare de ES ce vor fi apoi prezentate în cadrul unor seminarii trans/naţionale.
 |
| **C2 Dezvoltarea cadrului legislativ naţional aplicabil ES** |
| * ***2.1 Inventarierea legislaţiei şi modelelor organizaţionale existente în România***
* Se va analiza legislația existentă (forme de angajare, facilităţi fiscale, mecanisme de finantare, subvenţii şi facilităţi acordate angajatorilor etc.), identificându-se deficienţele şi oportunităţile de dezvoltare.
* ***2.2 Elaborarea cadrului legislativ pentru dezvoltarea ES***
* Se vor organiza grupuri de lucru cu actorii relevanți pentru elaborarea pachetului legislativ necesar dezvoltării ES, inclusiv propuneri pentru clasificarea formelor de ES, facilități fiscale, mecanisme de finanțare (micro-credite, subvenții, sistemul de autorizare etc.)
* Se vor realiza metodologii, mecanisme şi instrumente pentru aplicarea cadrului legislativ propus şi un plan strategic pe termen mediu de dezvoltare a ES în România
 |
| **C3 Înființarea Centrului Național de Resurse (CNR) pentru sprijinirea inițiativelor de ES** |
| Se vor înființa un CNR și 3 centre locale de informare în domeniul ES în zonele pilot, pentru a oferi actorilor interesați informații şi asistență pentru dezvoltarea de activități ES.* ***3.1 Înființarea CNR***
* Definirea structurii, rolului, responsabilităților, instrumentelor necesare pentru funcționare, formarea personalului astfel încât să poată furniza informare şi consultanță inițiatorilor de activități de ES. Asigurarea logisticii necesare funcționării şi operaționalizarea CNR pentru acordarea de informații și consultanta potențialilor inițiatori de ES.
* ***3.2 Crearea centrelor locale* (București Sector 1, Piatra Neamț, Timișoara)**
* Organizarea administrativă şi logistică, instruirea personalului şi operaționalizarea.
 |
| **C4 Formare şi educație** |
| * ***4.1 Dezvoltarea unui program complex de formare în domeniul ES***
* Se va realiza pe baza evaluării nevoilor de formare la nivelul autorităților relevante, în funcție de responsabilitățile specifice. Se va constitui o rețea de formatori în domeniu.
* ***4.2 Creșterea competențelor profesionale în domeniul ES***
* Vor fi dezvoltate 2 categorii de activități: acordarea de burse pentru participarea la programe educaționale în ţări unde ES este dezvoltată şi organizarea unui concurs pentru premierea celor mai bune proiecte din ţară. Premiile vor consta în burse/ vizite de studiu relevante pentru domeniul ES.
* ***4.3 Promovarea modulului de ES în curricula universitară***
* *Elaborarea unui model sustenabil de master în ES inclusiv prin identificarea a 3 universități din Statele Membre care derulează un astfel de program. Se va dezvolta şi promova curricula de master şi se va pregăti dosarul în vederea acreditării.*
* *Se va asigura implementarea masteratului în cel puţin o universitate din România, incluzând pregătirea lectorilor, elaborarea cursurilor şi identificarea* instituţiilor/ organizaţiilor care vor dezvolta programe de practică pentru viitorii cursanți.
 |
| **C5 Parteneriat (trans)național** |
| * ***5.1 Dezvoltarea rețelelor naționale*** prin facilitarea încheierii de parteneriate public-privat, privat-privat, public-public şi dezvoltarea unui Forum pe pagina de internet a CNR, dedicat parteneriatelor. Se vor organiza conferințe naționale anuale şi târguri naționale anuale privind inițiativele de ES (2009, 2010)
* ***5.2 Dezvoltare de retele transnationale*** prin sprijinirea colaborării dintre actorii relevanți romani și rețelele europene de profil (vizite de studiu în UE, susţinerea proiectelor comune, încheierea de parteneriate).
 |
| **C6 Campanii de informare şi constientizare** |
| * ***6.1 Activități de creștere a vizibilității proiectului prin: elaborarea unei pagini de internet, materiale promoționale, logo etc.***
* ***6.2 Campanii de informare adresate potențialilor inițiatori de activități de ES (grupuri vulnerabile) şi parteneri ai acestora***
* Se va realiza o strategie de comunicare privind ES şi se va implementa o campanie națională de informare prin întâlniri la nivel local, materiale informative, conferințe de presă, buletine informative, seminarii.
 |
| **C7 Dezvoltarea de întreprinderi sociale pilot** |
| * Se vor sprijini comunitățile locale pentru **dezvoltarea de activități de ES**. Fiecare dintre cele 3 centre locale va iniția un concurs de proiecte în domeniul ES, pe care îl va promova şi lansa în comunitate. Câștigătorul (grup de inițiativă, asociație, fundație etc.) va primi finanțare nerambursabilă şi va fi sprijinit de centrul local sa organizeze și sa dezvolte activități de ES.
 |

***Rezultate aferente planificate***

* 4 întâlniri de lucru pe an cu partenerii și actorii locali;
* 3 întâlniri de lucru transnaționale (Bruxelles);
* 8 întâlniri cu partenerii și actori locali pentru elaborarea curriculei de master în ES;
* 4 întâlniri de lucru transnaționale (Bruxelles) pentru definitivarea curriculei de master în ES;
* 100 de persoane angajate din cadrul grupurilor vulnerabile;
* 5.000.000 persoane fizice și juridice informate.
1. ***Activități desfășurate, rezultate și efecte obținute***

Proiectul a demarat în anul 2008, iar la acel moment informațiile și datele privind economia socială erau foarte reduse, neuniforme și neagregate la nivel național. Nu erau cunoscute avantajele şi importanța dezvoltării acestui sector pentru incluziunea socială a grupurilor vulnerabile. Cadrul legislativ era insuficient dezvoltat pentru promovarea economiei sociale, conceptul de economie socială nefiind reglementat la acel moment. La nivel de autorități economia socială nu fusese considerată o prioritate, deși la nivel european acest concept exista și era funcțional sub diverse forme. În România existau organizații care făceau economie socială, deși nu știau acest lucru sau nu se derula după reglementări clare în acest sens. La acel moment capacitatea autorităților era limitată în susținerea și dezvoltarea structurilor de economie socială. În acest context Ministerul Muncii prin rolul său orizontal în ceea ce privește dezvoltarea economiei sociale în plan legislativ a avut viziunea de ansamblu și a putut gândi un proiect complex cu acțiuni complementare.

Proiectul a fost foarte ambițios și s-a derulat pe mai multe paliere având mai multe componente. Au fost derulate activități care au vizat dezvoltarea cadrului legislativ și activități care au vizat dezvoltarea sectorului de economie socială din România. Proiectul a fost foarte complex având în vedere noutatea conceptului în perioada respectivă și nevoia unui cadru legislativ care să reglementeze acest domeniu, precum și promovarea acestuia.

Proiectul a avut 7 componente, iar în cadrul fiecărei componente fiind prevăzute activități specifice care s-au derulat interdependent:

**C1 Analiză şi cercetare privind ES**

Proiectul a demarat cu o componentă de analiză și cercetare în domeniul economiei sociale. Într-o primă fază era necesară o cartografiere a situației actuale din România, dar și o analiză a bunelor practici la nivel european. În cadrul acestei componente s-au derulat activități specifice care au vizat:

* *1.1 Analiza situației actuale la nivel național în domeniul ES şi identificarea de bune practice:* A fost realizată o cartografiere a situației actuale la nivel național în domeniul ES cu scopul de a identifica şi analiza cererea şi oferta în domeniu, întreprinderile ES şi exemplele de bună practică din România, gradul de informare a cetățenilor privind ES, nevoile specifice fiecărui grup vulnerabil privind integrarea pe piaţa muncii. Această activitate a reprezentat punctul de plecare în organizarea și derularea celorlalte componente ale proiectului. Realizarea acestei cartografieri a fost foarte importantă având în vedere că nu exista o bibliotecă cu studii și cercetări în domeniu, nu existau proiecte derulate anterior, conceptul nu era cunoscut, expertiza era limitată.
* *1.2 Analiza practicilor* existente *la nivel European:* În cadrul acestei activități a fost realizat un studiu comparativ privind activitățile de ES din UE - „*Raport de cercetare privind economia socială în România din perspectivă europeană comparată*”. Raportul conține exemple de succes, caracteristicile şi cadrul legislativ ES în diferite State Membre, forme de organizare şi de finanțare, recomandări şi priorități de dezvoltare adaptabile contextului românesc.
* *1.3 Schimb de experiență între UE și România:* Pe baza activităţilor anterioare au fost organizate schimburi de experienţă care să aducă informații și expertiză pentru dezvoltarea domeniului ES în România. Abordarea din alte țări unde acest sector era bine reprezentat și dezvoltat a fost de mare interes pentru cei România. Totodată, era esențial să se identifice modele inovatoare de ES pentru a fi apoi prezentate în cadrul unor seminarii trans/naţionale.

„*Raportul de cercetare privind economia socială în România din perspectivă europeană comparată*” a contribuit la elaborarea Strategiei naţionale în domeniul dezvoltării ES în România în special cadrul conceptual şi legislativ. Astfel s-au creat premisele atingerii obiectivului asumat pe plan european şi naţional de asigurare şi de creştere a gradului de ocupare pe piaţa muncii, în special a persoanelor defavorizate. Totodată raportul a fost lucrare de referință pentru cei interesați de domeniul economiei sociale și o de o mai bună cunoaștere și întelegere a conceptului.

**C2 Dezvoltarea cadrului legislativ naţional aplicabil ES**

Componenta privind dezvoltarea cadrului legislativ a avut alocată o parte foarte generoasă din proiect. Activitatea s-a desfășurat pe parcursul întregii perioade de implementare a proiectului. S-au organizat serii sucesive de grupuri de lucru deoarece s-a dorit ca dezvoltarea acestui cadru legislativ să se facă pe baza inputului tuturor actorilor relevanți:

* *2.1 Inventarierea legislaţiei şi modelelor organizaţionale existente în România:* O altă etapă foarte importantă în cadrul proiectului a fost cartografierea legislației existente din România (forme de angajare, facilităţi fiscale, mecanisme de finantare, subvenţii şi facilităţi acordate angajatorilor etc.), identificându-se deficienţele şi oportunităţile de dezvoltare. Această analiză alături de analizele realizate în cadrul C1 au constituit o bază solidă pentru elaborarea cadrului legislativ.
* *2.2 Elaborarea cadrului legislativ pentru dezvoltarea ES:* Au fostorganizate de grupuri de lucru cu actorii relevanți pentru elaborarea pachetului legislativ necesar dezvoltării ES, inclusiv propuneri pentru clasificarea formelor de ES, facilități fiscale, mecanisme de finanțare (micro-credite, subvenții, sistemul de autorizare etc.). De asemenea au fost realizate metodologii, mecanisme şi instrumente pentru aplicarea cadrului legislativ propus şi un plan strategic pe termen mediu de dezvoltare a ES în România.

Procesul de elaborare a acestui cadru legislativ a fost foarte complex și a presupus analize ample la atât la nivel național cât și la nivel european. Din punct de vedere conceptual existau 2 perspective de gândire/abordări la nivel european, ambele fiind atent studiate, așa cum a menționat reprezentatul MMPS în cadrul interviului:

*- Partea italo-spaniolă care acorda o importanță foarte mare economiei sociale din perspectiva cooperatistă;*

*- Partea anglo-saxonă și belgiană care privesc economia socială din perspectiva inserției sociale pentru grupurile vulnerabile.*

Ministerul Muncii a încercat să cuprindă în legea economiei sociale ambele perspective. Prin această realizare proiectul a produs efecte pe termen lung la nivelul politicilor publice (Legea nr. 219/2015 privind economia socială).

Componenta de dezvoltare a cadrului legislativ a avut cel mai mare impact și a fost totodată și cea mai costisitoare activitate a proiectului.

**C3 Înființarea Centrului Național de Resurse (CNR) pentru sprijinirea inițiativelor de ES**

Această activitate a presupus înființarea unui Centru Național de Resurse și 3 centre locale de informare în domeniul ES în zone pilot, pentru a oferi actorilor interesați informații şi asistență pentru dezvoltarea de activități ES.

* *3.1 Înființarea unui Centru Național de Resurse:*  Înființarea acestui centru pilot a presupus definirea structurii, rolului, responsabilităților, instrumentelor necesare pentru funcționare, formarea personalului astfel încât să poată furniza informare şi consultanță inițiatorilor de activități de ES. A fost prevăzută asigurarea logisticii necesare funcționării şi operaționalizarea CNR pentru acordarea de informații și consultanta potențialilor inițiatori de ES.
* *3.2 Crearea a 3 centre locale* (București Sector 1, Piatra Neamț, Timișoara): Ulterior au fost organizate din punct de vedere administrativ şi logistic cele 3 centre locale de informare, a fost instruit personalul şi au fost operaționalizate aceste centre.

**C4 Formare şi educație**

O altă componentă importantă a proiectului a fost cea de formare și educație, de pregătire a unor specialiști în domeniul ES.

* *4.1 Dezvoltarea unui program complex de formare în domeniul ES:* Pe baza evaluării nevoilor de formare la nivelul autorităților relevante a fost dezvoltat un program complex de formare în domeniul ES, în funcție de responsabilitățile specifice, iar ulterior a fost constituită o rețea de formatori în domeniu.
* *4.2 Creșterea competențelor profesionale în domeniul ES*: Au fost dezvoltate 2 categorii de activități: acordarea de burse pentru participarea la programe educaționale în ţări unde ES era dezvoltată şi organizarea unui concurs pentru premierea celor mai bune proiecte din ţară. Au fost acordate premii în burse/ vizite de studiu relevante pentru domeniul ES.
* *4.3 Promovarea modulului de ES în curricula universitară*: Ulterior a fost elaborat un model sustenabil de master în ES inclusiv prin identificarea a 3 universități din Statele Membre care derulează un astfel de program. A fost dezvoltată şi promovată curricula de master şi apoi pregătit dosarul în vederea acreditării acestui program. S-a asigurat implementarea masteratului în universități din România, incluzând pregătirea lectorilor, elaborarea cursurilor şi identificarea instituţiilor/organizaţiilor care vor dezvolta programe de practică pentru viitorii cursanți.

Pregătirea specialiștilor în domeniu prin programe complexe de formare, schimb de experiență în țări UE unde acest sector era bine reprezentat și dezvoltată a fost foarte importantă în acea perioadă când expertiza în domeniu era una limitată. Pregătirea specialiștilor în domeniu și crearea rețelei de formatori a produs un efect pe termen lung, aceștia activând în continuare în acest domeniu.

Totodata, 3 universități din România au inclus Masterul în Economie Socială în programul universitar. Acest master se derulează și la acest moment în cele 3 universități.

**C5 Parteneriat (trans)național**

* *5.1 Dezvoltarea rețelelor naționale prin facilitarea încheierii de parteneriate public-privat, privat-privat, public-public şi dezvoltarea unui Forum pe pagina de internet a CNR, dedicat parteneriatelor*. Au fost fost organizate conferințe naționale anuale şi târguri naționale anuale privind inițiativele de ES.
* *5.2 Dezvoltare de retele transnationale* prin sprijinirea colaborării dintre actorii relevanți romani și rețelele europene de profil (vizite de studiu în UE, susţinerea proiectelor comune, încheierea de parteneriate).

Târgurile au reunit întreprinderi româneşti de economie socială, cooperative, instituţii de micro-finanţare, furnizori de servicii sociale şi altele, organizaţii active în producţia şi distribuţia de bunuri, cu şi fără componente de incluziune socială, în scopul promovării acestora.

Evenimentele au oferit o bună ocazie publicului larg de a afla ce sunt întreprinderile de economie socială, cu ce se ocupă, cu cine lucrează şi care este rolul lor în dezvoltarea comunităţilor din punct de vedere economic, dar şi din perspectiva integrării sociale.

Conferinţele au avut participare internaţională şi s-au adresat iniţiatorilor şi promotorilor de activităţi de economie socială, precum şi profesioniştilor din mediul public şi privat interesaţi de oportunităţile de cooperare în acest domeniu.

**C6 Campanii de informare şi constientizare**

* *6.1 Activități de creștere a vizibilității proiectului prin: elaborarea unei pagini de internet, materiale promoționale, logo etc.*
* *6.2 Campanii de informare adresate potențialilor inițiatori de activități de ES (grupuri vulnerabile) şi parteneri ai acestora*: A fost realizată o strategie de comunicare privind ES, fiind implementată și o campanie națională de informare prin întâlniri la nivel local, materiale informative, conferințe de presă, buletine informative, seminarii.

5.000.000 de persoane fizice și juridice informate cu privire la ES.

Au fost realizate și diseminate materiale de informare cu privire la ES.

**C7 Dezvoltarea de întreprinderi sociale pilot**

* *Sprijinirea comunităților locale pentru dezvoltarea de activități de ES*: Fiecare dintre cele 3 centre locale au inițiat concursuri de proiecte în domeniul ES, promovare şi lansare în comunitate. Cei 13 câștigători au primit finanțare nerambursabilă şi au beneficiat de sprijin din partea centrelor locale în organizarea și dezvoltarea activității de ES (13 SES-uri înființate).

Ca și efect din punct de vedere al componentei de înființare structuri de economie socială există efecte pozitive generate de această inițiativă în rândul grupurilor vulnerabile **(Complexul Nazarcea - cea mai mare unitate protajată autorizată).**

Dacă ne referim la efecte imediate și pe termen scurt acestea constau în creșterea calității vieții persoanelor vulnerabile, respectiv angajarea lor și o oarecare autonomie financiară prin câștigarea unui salariu (13 SES-uri înființate, 100 de persoane din grupuri vulnerabile angajate în cadrul acestor structuri).

Componenta de antreprenoriat social a venit în strânsă legătură cu componenta legislativă și a avut rolul de a pilota toate etapale dezvoltării uneri structuri de economie socială care să ajute ulterior dezvoltarea structurilor de economie socială.

***Cele mai importante activități ale proiectului***

Interviurile realizate au evidențiat faptul că toate activitățile proiectului au fost importante și au contribuit la dezvoltarea domeniului economiei sociale. **Cele mai importante componente ale proiectului** au fost:

* componenta de dezvoltate a cadrului legistativ;
* componenta de dezvoltare a masterului la 3 Universități din România;
* componenta de dezvoltare de structuri de economie socială;
* componenta de promovare a economiei sociale.

***Eficienta costurilor***

Din punct de vedere al **eficienței costurilor**, s-a opinat că fiecare activitate a avut locul ei bine gândit în proiect și a avut un buget corect dimensionat pentru rezultatele pe care și le-a propus. Fiecare activitate în parte a avut o contribuție importantă la rezultatele proiectului.

Totuși ca urmare a implementării proiectului s-au evidențiat următoarele aspecte:

* Componenta de dezvoltare a cadrului legislativ a avut cel mai mare impact și a fost totodată și cea mai costisitoare activitate a proiectului.
* Dezvoltarea de structuri de economie socială a fost activitatea cel mai puțin bugetată. Proiectul nu a urmărit dezvoltarea de structuri de economie socială și bugetul alocat a fost scăzut, iar implementarea proiectului a evidențiat că era necesară o alocare mai mare pentru această activitate.

Prima parte a POSDRU nu a fost focalizată pe atingerea indicatorilor, iar în perioada următoare concentrarea a fost pe atingerea indicatorilor și înființarea și dezvoltarea de structuri de economie socială. Aspectele care au reieșit din interviuri cu privire la eficiența costurilor a fost subliniată și de un reprezentant al BBI (partener) în cadrul unui interviu acordat în Revista de Economie Socială (Nr. 1/2011) în cadrul Conferinței „Economia Socială – model inovator pentru promovarea incluziunii active”:

*„Dacă ar fi să vă ofer un sfat ar fi acela să vă axaţi cât mai mult posibil pe grupul ţintă şi pe întreprinderi sociale. Şi noi am avut fonduri alocate pentru întreprinderi sociale, dar dacă mă uit la fonduri şi la ce rămâne pentru întreprinderile sociale atunci mă încearcă un sentiment de regret pentru că realizez că am cheltuit atât de mulţi bani pe discuţii legislative. Pe de altă parte sunt sigur că mulţi dintre cei care au participat la formări şi la vizitele de studiu au învăţat multe lucruri bune şi au găsit idei noi.” – interviu reprezentant BBI*

1. ***Măsura în care intervenția POSDRU a contribuit la rezultatele obținute***

Proiectul propus a cuprins intervenții într-un domeniu inovator pentru România - economia socială, care contribuie la dezvoltarea durabilă și la combaterea discriminării și egalitatea de șanse pentru persoanele din grupurile vulnerabile.

În contextul în care conceptul de economie socială nu era foarte bine conturat și definit, nu exista expertiză în domeniu, nu exista o bibliotecă cu studii și cercetări în domeniu, Ministerul Muncii prin rolul său orizontal în ceea ce privește dezvoltarea economiei sociale în plan legislativ a avut viziunea de ansamblu și a putut gândi un proiect complex cu acțiuni complementare. Finanțarea POSDRU a oferit posibilitatea realizării acestui proiect foarte amplu și cu costuri foarte importante.

În cadrul proiectului au fost gândite și implementate mai multe tipuri de activități complementare, care au contribuit în mod concertat la dezvoltarea unui sistem unitar, eficient și modern privind Economia Socială contribuind astfel la creșterea calității vieții cetățenilor României prin promovarea incluziunii active a acestora atât pe piața muncii cât și în viața socială. Aceste activități s-au derulat pe mai multe paliere, proiectul având 7 componente. Proiectul a fost foarte complex având în vedere noutatea conceptului în perioada respectivă și nevoia unui cadru legislativ care să reglementeze acest domeniu, precum și promovarea acestuia.

* **C1 Analiză şi cercetare privind ES:** Finanțarea POSDRU DMI 6.1 a contribuit la realizarea unor analize și cercetări ample în domeniul economiei sociale, fiind realizată o cartografiere a situației actuale din România, dar și o analiză a bunelor practici la nivel national și european. A fost realizat un studiu comparativ privind activitățile de ES din UE ce conține exemple de succes, caracteristicile şi cadrul legislativ ES în diferite State Membre, forme de organizare şi de finanțare, recomandări şi priorități de dezvoltare adaptabile contextului românesc. Au fost organizate schimburi de experienţă care să aducă informații și expertiză pentru dezvoltarea domeniului ES în România. Toate aceste activități din cadrul C1 au constituit activități pregătitoare pentru dezvoltarea cadrului legislativ.
* **C2 Dezvoltarea cadrului legislativ naţional aplicabil ES:** Dezvoltarea cadrului legislativ a fost componenta cea mai importantă a proiectului, procesul de elaborare fiind unul foarte amplu și laborios, dar și foarte costisitor. Finanțarea POSDRU DMI 6.1 a facilitat cartografierea legislației existente, identificându-se deficienţele şi oportunităţile de dezvoltare, dar și organizarea unor grupuri de lucru cu toți actorii relevanți pentru elaborarea pachetului legislativ necesar dezvoltării ES, inclusiv propuneri pentru clasificarea formelor de ES, facilități fiscale, mecanisme de finanțare.
* **C3 Înființarea Centrului Național de Resurse (CNR) pentru sprijinirea inițiativelor de ES:** Cu sprijinul POSDRU DMI 6.1 au fost înființate și operaționalizate un Centru Național de Resurse și 3 centre locale (București Sector 1, Piatra Neamț, Timișoara) de informare în domeniul ES în zone pilot, pentru a oferi actorilor interesați informații şi asistență pentru dezvoltarea de activități ES.
* **C4 Formare şi educație:** O altă componentă importantă a proiectului a fost cea de formare și educație, de pregătire a unor specialiști în domeniul ES. Finanțarea POSDRU DMI 6.1 a facilitat dezvoltarea unui program complex de formare în domeniul ES, precum și a unei rețele de formatori în domeniu. Totodată a fost posibilă acordarea de burse pentru participarea la programe educaționale în ţări unde ES este dezvoltată şi organizarea unui concurs pentru premierea celor mai bune proiecte din ţară. Au fost acordate premii în burse/ vizite de studiu relevante pentru domeniul ES. A fost dezvoltată şi promovată curricula de master și ulterior implementat masterul în 3 universități din România.
* **C5 Parteneriat (trans)national:** Cu sprijinul POSDRU DMI 6.1 a fost posibilă organizarea unor evenimente de anvergură (conferințe naționale anuale şi târguri naționale anuale privind inițiativele de ES). De asemenea au fost organizate vizite de studiu în țări UE.
* **C6 Campanii de informare şi constientizare:** Această componentă a proiectului a vizat informarea unui public larg – peste 5.000.000 de persoane fizice și juridice. Finanțarea POSDRU DMI 6.1 a făcut posibilă implementarea unei campanii de informare la nivel national prin întâlniri la nivel local, materiale informative, conferințe de presă, buletine informative, seminarii.
* **C7 Dezvoltarea de întreprinderi sociale pilot:** Cele 3 centre locale au inițiat concursuri de proiecte în domeniul ES, iar cei 13 câștigători au primit finanțare nerambursabilă şi au fost sprijiniți de centre în organizarea și dezvoltarea activității de ES, iar prin intermediul acestor SES-uri au fost angajate 100 de persoane din cadrul grupurilor vulnerabile.

Prin intermediul intervențiilor POSDRU DMI 6.1, conceptul de economie socială a prins contur în România și a fost reglementat (Legea 219/2015 privind economia socială).

De asemenea, finanțarea FSE acordată proiectului, prin activitățile propuse, a condus la creșterea relevanței economiei sociale și a pontențialului pe care aceasta îl are în dezvoltarea durabilă socială. Activitățile prevăzute nu ar fi putut fi finanţate din alte surse având în vedere complexitatea și anvergura acestora.

1. ***Alte efecte decât cele planificate***

Un alt efect foarte important (neplanificat) și deloc de neglijat, dar care se poate cuantifica pe termen mediu derivă din principiul democrației antreprenoriale pe care se bazează economia socială - *conceptul 1 om – 1 vot*, fiecare om care activează într-o structură de economie socială indiferent de rolul pe care îl are în acea organizație are o putere de decizie asupra modului cum se dezvoltă acea structură și implicarea persoanelor în acest proces decizional a contribuit foarte mult din perspectiva dezvoltării lor personale la creșterii dezvoltării structurii.

Având în vedere că acest Complex Nazarcea este una dintre cele mai mari unități protejate există și alte efecte pe care acest tip de structură le-a antrenat în alte regiuni prin dezvoltarea unor structuri similare având în vedere că a aceasta a funcționat atât de bine. Au fost dezvoltate structuri care au servicii similare de evaluare și consiliere profesională, dar care nu se ridică la nivelul de complexitate a celor oferite de Nazarcea - acest Complex a fost dezvoltat prin mai multe proiecte cu finanțare nerambursabilă. Ministerul Muncii împreună cu DGSAPC Sector 1 a implementat un alt proiect care a venit cu servicii complementare, au mai existat și alte proiecte implementate de complex și prin intermediul acestora Nazarcea a devenit mult mai vizibil. Celelalte DGASPC-uri partenere din proiect au dezvoltat proiecte cu servicii similare celor de la Nazarcea pentru grupuri vulnerabile cu efecte pozitive ca și cele de la Complexul Nazarcea în rândul celor care au beneficiat de aceste servicii.

Totuși modelul nu a fost preluat și de alte DGSAPC-uri (altele decât cele din cadrul acestui proiect) pentru că un astfel de proiect nu este ușor de implementat și este nevoie de susținere și de multă voință.

ONG-urile au devenit mult mai interesate de economia socială ca mijloc de a-și susține misiunea lor socială, le-a deschis alte perspective cu privire la activitățile lor sociale mai ales în lipsa unui sprijin în acest sens. DMI 6.1 a fost un pionierat care a condus nu numai la promovarea și înțelegerea conceptului, dar și la o mediatizare în rândul ONG-urilor a relevanței economiei sociale și a pontențialului pe care aceasta îl are în dezvoltarea durabilă socială. ONG-urile au devenit mai interesate de domeniul economiei sociale, le-a deschis perspectiva și înțelegerea posibilelor abordări.

1. ***Sustenabilitatea rezultatelor obținute***

Sustenabilitatea proiectului este asigurată prin cadrul legislativ care a fost creat și care este în vigoare și la acest (Legea 2019/2015).

Prin proiect s-au bazele unor instrumente (de ex. masterul în economie socială care a presupus realizarea programului și curriculei, pregătirea lectorilor etc). Au fost dezvoltate programe de formare de formatori, pregătirea unor specialști în domeniu. Aceste instrumente asigură sustenabilitatea proiectului și contribuie la dezvoltarea domeniului. Programele de Master în Economie Socială care au fost dezvoltate prin proiect continuă în cele 3 universități care au preluat acest program.

Complexul Nazarcea este un exemplu de bună practică și este un multiplicator de rezultat. Având în vedere că acest Complex Nazarcea este una dintre cele mai mari unități protejate există și alte efecte pe care acest tip de structură le-a antrenat în alte regiuni prin dezvoltarea unor structuri similare având în vedere că a aceasta a funcționat atât de bine. Au fost dezvoltate structuri care au servicii similare de evaluare și consiliere profesională, dar care nu se ridică la nivelul de complexitate a celor oferite de Nazarcea - acest Complex a fost dezvoltat prin mai multe proiecte cu finanțare nerambursabilă. Ministerul Muncii împreună cu DGSAPC Sector 1 a implementat un alt proiect care a venit cu servicii complementare, au mai existat și alte proiecte implementate de complex și prin intermediul acestora Nazarcea a devenit mult mai vizibil. Celelalte DGASPC-uri partenere din proiect au dezvoltat proiecte cu servicii similare celor de la Nazarcea pentru grupuri vulnerabile cu efecte pozitive ca și cele de la Complexul Nazarcea în rândul celor care au beneficiat de aceste servicii. Pentru a ajuta la sustenabilitate - această structură de economie socială a gândit niște acțiuni integrate care să sprijine dezvoltarea ulterioară.

Asumarea sustenabilității de către parteneri a serviciilor înființate și a structurilor create a fost problematică. Aceasta trebuia asigurată de către aceștia pe banii lor, fapt care nu a fost ușor de acceptat.

A fost identificată dificultatea DGASPC-urilor partenere în proiect de a-și asuma sustenabilitatea serviciilor înființate.

Nu au fost existat mecanisme clare prin care să se asigure că SES-urile înființate vor fi suficient de mature la momentul finalizării proiectului pentru a se autosusține. Pentru a se minimiza un astfel de risc este nevoie un sistem integrat de măsuri pentru a se putea asigura sustenabilitatea SES-urilor înființate (așa cum este prevăzut prin actualul POCU, respectiv există sprijin și ulterior după înființare – perioada de monitorizare).

Una din dificultăți a fost dată de noutatea conceptului la acel moment și de convingerea celorlalți parteneri de asumare a sustenabilității structurilor create: pe de o parte a DGASPC-urilor partenere în proiect de a-și asuma sustenabilitatea serviciilor înființate și pe de altă parte a Ministerului de a crea niște mecanisme clare prin care să se asigure că cele 13 SES vor fi suficient de mature la momentul finalizării proiectului pentru a se autosusține.

A existat o continuare a proiectului derulat de MMPS - „Modelul economiei sociale în România”, proiect finanțat de UNDP. Proiectul a vizat realizarea unui cercetări diagnoză privind economia socială în România: analiza politicilor publice și a cadrului legislativ, analiza domeniului social și economic cu impact asupra domeniului economiei sociale. Cercetarea a presupus recomandări privind dezvoltarea economiei sociale în România. A fost creat Laboratorul de Economie Socială, a fost elaborată metodologia de abordare a grupurilor vulnerabile ale proiectului (tineri care prăsesc sistemul de protecție a copilului, persoane de etnie romă, persoane cu dizabilități, beneficiari de venit minim garantat). Au fost elaborate patru ghiduri de intervenție privind incluziunea activă a grupurilor vulnerabile, au fost identificate modele de bună practică privind inserția profesională a acestor grupuri vulnerabile în alte țări europene. Acest proiect finanțat de UNDP a fost unul foarte important pentru că a contribuit la fundamentarea conceptului de economiei socială.

1. ***Mecanisme, dificultăți și factori care au influențat (pozitiv sau negativ) implementarea proiectului***

**Factori care au influențat implementarea proiectului și/sau efectele acestuia**

Ministerul Muncii în calitate de beneficiar al proiectului, dar având și un rol orizontal în plan de politici publice a reușit să gestioneze acest proiect, parteneriatul a funcționat, toți partenerii raportându-se la nivelul beneficiarului – Ministerul.

Proiectul a fost implementat într-un parteneriat extins, având și 2 parteneri transnaționali. Cooperarea și colaborarea dintre parteneri a funcționat bine, proiectul fiind implementat în condiții optime și rezultatele propuse fiind atinse.

**Dificultăți cu care s-a confruntat proiectul**

Nu au existat dificultăți majore care să afecteze implementarea proiectului și atingerea rezultatelor propuse. Având în vedere că Ministerul Muncii a fost beneficiar, partenerii s-au raportat altfel la un astfel de parteneriat și nu au existat dificultăți majore în implementare. Totuși proiectul a fost unul foarte complex, cu activități complementare care au presupus un efort susținut în realizarea acestuia.

Procesul de consultare pentru legea economiei sociale a durat foarte mult. Au existat foarte multe runde de consultare și de la o rundă la alta apăreau schimbări care anulau practic ceea ce fusese agreat la runda anterioară. În final legea nu răspunde așteptărilor celor care au fost implicați în procesul de consultare.

În ceea ce privește ANOFM și implicarea în proiect – nu a avut un rol bine definit, ci doar a primit task-uri prin Legea Economiei Sociale. Ministerul Economiei nu s-a implicat deloc în tot acest proces de pregătire a cadrului legislativ specific domeniului economiei sociale, deși era unul dintre principalii actori ai ES alături de Ministerul Muncii.

O altă dificultate a fost dată de noutatea conceptului la acel moment și de convingerea celorlalți parteneri de asumare a sustenabilității structurilor create: pe de o parte a DGASPC-urilor partenere în proiect de a-și asuma sustenabilitatea serviciilor înființate și pe de altă parte a Ministerului de a crea niște mecanisme clare prin care să se asigure că cele 13 SES-uri vor fi suficient de mature la momentul finalizării proiectului pentru a se autosusține.

Retincența Grupului Tință este un factor negativ inerent care apare în majoritatea proiectelor.

Campania de informare și promovare a ES realizată în cadrul prouiectului a fost una de anvergură, dar nu a fost urmărită si eficiența acesteia. Nu a fost analizat impactul pe care această campanie l-a produs. Nu s-a urmărit o evoluție pentru că nu a existat un punct de la care s-a plecat și o țintă propusă care să fie atinsă.

1. ***Concluzii și lecții învățate***

Proiectul Ministerului Muncii a fost un proiect cu rol strategic la nivel de sector. Acest proiect a contribuit la creșterea relevanței economiei sociale și a pontențialului pe care aceasta îl are în dezvoltarea durabilă socială. Dezvoltarea cadrului legislativ naţional aplicabil ES a fost componenta cea mai importantă a proiectului, procesul de elaborare fiind unul foarte amplu și laborios, dar și foarte costisitor. Prin intermediul acestui proiect conceptul de economie socială a prins contur în România și a fost reglementat (Legea 219/2015 privind economia socială).

Proiectul dezvoltat de Ministerul Muncii a adus un plus important de cunoaștere, dezvoltare de competențe și creștere a gradului de informare privind domeniul economiei sociale pentru un număr ridicat de beneficiari de categorii diverse - cercetători, specialiști, cadre didactice, practicieni, diverși alți factori interesați – și a avut o arie de acțiune și un impact la nivel național. Proiectul a fost implementat în perioada în care domeniul economiei sociale lua un nou avânt în România, stimulat de prioritatea acordată acestui domeniu la nivelul Uniunii Europene și de disponibilitatea de fonduri europene pentru a susține dezvoltarea acestui sector. Impactul proiectului a fost ridicat la momentul implementării acestuia și în perioada imediat următoare, prin definitivarea cadrului legislativ naţional aplicabil ES. Apariția legii economiei sociale care este în vigoare și la acest moment așa cum a fost gândită atunci este unul dintre efectele cele mai importante, fiind asigurată și sustenabilitatea pe termen lung.

Proiectul a fost focusat pe dezvoltarea unui sistem unitar, eficient și modern privind Economia Socială contribuind astfel la creșterea calității vieții cetățenilor României prin promovarea incluziunii active a acestora atât pe piața muncii cât și în viața socială. Astfel, pe lângă dezvoltarea cadrului legislativ au fost implementate și alte activități complementare care să contribuie la dezvoltarea acestui sistem cu ajutorul unor instrumente specifice (ex. programe de pregătire a unor specialiști în domeniul economiei sociale prin schimburi de experientă în alte țări unde economia socială era bine reprezentată și dezvoltată, crearea unor programe de master, crearea unor centre pilot de informare și sprijinire a inițiativelor de ES etc).

Proiectul a avut și o componentă de înființare a 13 structuri de economie socială, însă aceasta componentă a fost subdimensionată. Proiectul nu a urmărit dezvoltarea de structuri de economie socială și bugetul alocat pentru această componentă a fost scăzut, iar implementarea proiectului a evidențiat că era necesară o alocare mai mare pentru această activitate. De asemenea nu au existat mecanisme clare prin care să se asigure că SES-urile înființate vor fi suficient de mature la momentul finalizării proiectului pentru a se autosusține. Pentru minimizarea unui astfel de risc era nevoie un sistem integrat de măsuri pentru a se putea asigura sustenabilitatea SES-urilor înființate (așa cum este prevăzut prin actualul POCU, respectiv să există sprijin și ulterior după înființare – perioada de monitorizare).

Dezvoltarea Complexului Nazarcea (cea mai mare unitate protejată autorizată din România) este un exemplu de succes. Totuși trebuie avut în vedere faptul că acest Complex a fost dezvoltat prin mai multe proiecte cu finanțare nerambursabilă.

Acest proiect, prin activitățile implementate și rezultatele atinse a avut și rol de multiplicator. Totuși această multiplicare a rezultatelor a fost una limitată. Una din dificultăți a fost dată de noutatea conceptului la acel moment și de convingerea celorlalți parteneri de asumare a sustenabilității rezultatelor.

# Studiu de caz 2 - „Primul pas spre o viață independentă”, SMIS 4108

***PROIECTUL „Primul pas spre o viață independentă”, Cod SMIS 4108***

**FUNDAȚIA ALĂTURI DE VOI (IAȘI)**

# Studiu de caz 3 - „Alianța pentru dezvoltarea economiei sociale”, SMIS 21740

***PROIECTUL*** ***„Alianța pentru dezvoltarea economiei sociale”, Cod SMIS 21740***

**FUNDAȚIA ALĂTURI DE VOI (IAȘI)**

1. ***Obiectul și scopul studiului de caz, metodologia utilizată pentru realizarea acestuia***

Scopul acestui studiu de caz este de a identifica efectele și sustemabilitatea efectelor obținute ca urmare a implementării de către Fundația Alături de Voi (ADV) a 2 proiecte finanțate în cadrul DMI 6.1 POSDRU, contribuind astfel la înțelegerea în profunzime a efectelor intervenției DMI 6.1 în domeniul economiei sociale, precum și la formularea de lecții învățate și posibile recomandări pentru intervenții similare viitoare. Analiza aprofundată a activităților proiectelor va reflecta efectele obținute și în special efectele pe termen lung pe care acestea le-au avut. Rezultatele obținute, coroborate de rezultatele unor proiecte similare, au contribuit la ceea ce avea sa fie economia sociala in România dupa 2015, la modul în care aceasta a fost implementată și înțeleasă atât de către publicul larg cât și de către specialiștii în domeniu.

1. ***Prezentarea sintetică a beneficiarului și partenerilor***

**Beneficiarul: Fundația Alături de Voi, Iași, România**

Fundația „Alături de Voi” România (ADV) este o organizație neguvernamentală de tip întreprindere socială de inserție, înființată în februarie 2002 de către Holt International Children’s Service USA, a cărei misiune este incluziunea persoanelor cu dizabilități și din alte grupuri vulnerabile. ADV România are sediul național în Iași și este înregistrată ca fundație românească. ADV România a derulat peste 78 de proiecte/programe, cu finanțarea unor organisme internaționale, autorități locale și din fonduri proprii.

Programele fundației derulate la nivel local, regional și național, cât și la nivel transfrontalier/transnațional, sunt în domeniul serviciilor sociale și al economiei sociale, fiind dezvoltate în timp servicii inovative orientate spre incluziunea și ocuparea grupurilor vulnerabile, în special tineri. În paralel, a fost dezvoltată și componenta de lobby și advocacy pentru sectorul ONG, promovarea și apărarea drepturilor beneficiarilor direcți (persoanele din grupuri vulnerabile) și o componentă de asistență pentru dezvoltare acordată ONG-urilor din Republica Moldova, Ucraina și Nigeria.

**Partenerii**:

* Ministerul Muncii, Familiei, Protecției Sociale și Persoanelor Vârstnice (MMFPSPV)
* Direcția Generală Pentru Persoane cu Handicap
* Direcția Generală de Asistență Socială și Protecția Copilului (DGASPC) Iași
* Fundația Motivation
* Cooperativa Socială Il Poliedro, Italia
1. ***Prezentarea planului proiectelor***

***Date sintetice ale proiectelor***

Fundația Alături de Voi (ADV) în calitate de beneficiari a implementat 2 proiecte POSDRU în cadrul DMI 6.1:

|  |  |  |  |  |
| --- | --- | --- | --- | --- |
| Nr. | Proiect | Perioada | Parteneriat  | Valoare  |
| 1 | “Primul pas spre o viață independentă”, SMIS 4108 | 01.11.2008 – 31.10.2011 | MMFPSPV, DGPPH (fosta ANPH) și DGASPC Iași | 3.883.816 lei |
| 2 | “Alianța pentru Dezvoltarea Economiei Sociale”, SMIS 21740 | 01.07.2010 – 30.06.2013 | MMFPSPV, DGPPH (fosta ANPH), Fundația Motivation, DGASPC Iași și Cooperativa Socială Il Poliedro, Italia | 18.408.995 lei |

***Context și justificare nevoi la momentul conceperii proiectelor***

Experiența statelor UE demonstrează că structurile economiei sociale sunt dezvoltate în beneficiul persoanelor dezavantajate social și a altor categorii vulnerabile, nu numai pentru persoanele cu handicap, cum este cazul României. Astfel, conform statisticilor naționale și a agențiilor de dezvoltare regională, în România existau probleme legate de inserția pe piața muncii a tinerilor care nu au absolvit mai mult de 8 clase, în special a tinerilor infectați cu HIV/SIDA și a celor proveniți din rândul grupurilor vulnerabile, și care nu pot să aibă șanse reale de a urma o carieră profesională fără sprijinul comunităților din care provin.

După anii 1990 tot mai multe țări din Europa adoptă sistemul prin care orice angajator care are mai mult de 25 angajați este obligat să angajeze persoane cu handicap în proporție de 6%, acest procent crescând în funcție de dimensiunea firmei. Pentru fiecare persoană care nu este astfel angajată, angajatorul este obligat să plătească lunar o anumită sumă de bani, care se colectează la Fondul de stat pentru reabilitarea persoanelor cu handicap, utilizat exclusiv pentru finanțarea programelor de reabilitare socială și vocațională a persoanelor cu dizabilități.

***Obiectivele proiectelor***

Dezvoltarea și promovarea structurilor economiei sociale (ateliere protejate/ateliere de terapie ocupațională/unități protejate) pentru a ajuta tinerii excluși social sau expuși riscului de excluziune socială să se integreze pe piața muncii.

Promovarea structurilor economiei sociale ca instrumente flexibile și durabile pentru dezvoltarea economică și crearea de locuri de muncă la nivel naţional pentru persoanele supuse riscului de excluziune socială.

***Grupul țintă***

Proiectele au avut ca și grup țintă principal tineri cu dizabilități, inclusiv HIV/SIDA, tineri din sistemul de protecție al copilului și alți tineri din grupuri vulnerabile, iar ca și grup țintă secundar, specialiști din sector.

Aria de intervenție la nivelul tinerilor a fost în județele Iași, Constanța, Mureș și Ilfov, iar o parte din activitățile destinate dezvoltării sectorului au fost derulate la nivel național și transnațional.

1. ***Activități desfășurate, rezultate și efecte obținute***

Cele 2 proiecte implementate au vizat o gamă extinsă de arii de intervenție și au obținut următoarele rezultate:

* Investiția în tineri și transformarea dizabilităților în abilități prin consiliere, calificare profesională a acestora în cadrul a 8 ateliere protejate (3 ateliere utilizare TIC, 1 legătorie manuală, 1 croitorie, 1 artă meșteșugărească, 1 pictură, 1 confecţionare lumânări decorative) şi mediere pe piața muncii, respectiv angajare în cele trei unităţi protejate dezvoltate prin proiect de către fundație. Astfel, 312 tineri au beneficiat de serviciile oferite prin proiect, din care 24 de tineri cu dizabilităţi au fost angajați în unitățile protejate ale fundației: 12 în Iaşi, 6 în Constanţa şi 6 în Târgu Mureş, ei fiind salarizați și în prezent în cadrul fundației;
* Investiția în dezvoltarea sectorului de economie socială, reprezentat de ateliere și unități protejate, structuri care vizează în special crearea de locuri de muncă pentru persoane cu dizabilități. Astfel, 335 de specialişti au beneficiat de programe de formare, vizite de studiu, coaching în economie socială; a fost organizată prima ediție a târgului național al unităților protejate autorizate la care au participat 200 de persoane; au fost realizate site-urile resursă www.utildeco.ro (magazin on-line de produse și servicii realizate de către cei 24 de tineri cu dizabilități angajați prin proiect); a fost realizat primul catalog al unităților protejate din România care a fost distribuit la 500 de companii de țară pentru a încuraja parteneriatele și achizițiile de la unități protejate autorizate, respectiv s-au realizat 3.000 de mape de prezentare a intreprinderilor sociale dezvoltate prin proiect sub brand-ul UtilDeco.
* Extinderea serviciilor de consiliere, orientare profesională, formare / calificare și angajare protejată la un număr de 276 de tineri în domeniile IT, legătorie manuală, artă meșteșugărească, pictură, croitorie și confecționare lumânări decorative în propriile ateliere protejate din Iași, Constanța și Tg. Mureș. Dezvoltarea celor 3 unități protejate ale ADV România, inclusiv prin construirea la Iași a unui centru modern de economie socială accesibilizat pentru persoane cu dizabilități și dotarea cu echipamente a unității protejate a partenerului Fundația Motivation. Tot prin proiect au fost angajate în cele trei unități protejate ale ADV România (întreprinderi sociale) un număr de 74 de persoane, din care 35 tineri cu dizabilități. Până la acest moment, au fost păstrate toate locurile de muncă create.
* Dezvoltarea sectorului de economie socială: formare în domeniul economiei sociale / vizite de studiu la propriile unități protejate; organizarea Târgului Unităților Protejate, edițiile 2 și 3; consultanță și sprijin prin intermediul centrelor de resurse create prin proiect în 4 locații din țară – Iași, Constanța, Tg. Mureș și București. Un număr total de 975 de specialiști au beneficiat de aceste servicii.
* Dezvoltarea de instrumente resursă în domeniu: cercetarea ”Politici, practici și tendințe în economia socială în România și în Uniunea Europeană în ansamblu”; Manual de proceduri și modele de bună practică ”Experiențe de Economie Socială”; Centrul de resurse în domeniul economiei sociale; Platforma de prezentare și licitații www.unitatiprotejate.ro; Magazinul on-line cu servicii și produse realizate în unitățile protejate ale fundației [www.utildeco.ro](http://www.utildeco.ro/); Filmul de prezentare a dezvoltării unităților protejate care poate fi vizualizat pe <http://www.youtube.com/watch?v=DEGuz2WnI54>; Campanie media națională de promovare a rezultatelor proiectului.

Prin proiecte s-au realizat și activități de cercetare și documentare, fiind realizate un raport de cercetare privind nevoile și problemele identificate în rândul instituțiilor care au dezvoltat sau intenționează să dezvolte structuri ale economiei sociale în Romania și un raport de cercetare privind analiza comparativă a legislației românești cu cea a legislației din Uniunea Europeană.

Prin aceste proiecte s-a dezvoltat unitatea protejată UtilDeco și s-a transformat dizabilitatea în abilitate, prin crearea de locuri de muncă integrate pentru persoanele cu dizabilitate. Este cea mai bună investiție care s-a realizat în oameni cu nevoi speciale și a adus în prim plan faptul că economia socială este o soluție pentru incluziunea activă a grupurilor defavorizate. UtilDeco a creat prin exemplul propriu premizele pentru elaborarea unei legi a economiei sociale în România și dezvoltarea unor entități noi cum ar fi întreprinderile sociale de inserție. De asemenea, a atras atenția companiilor privind importanța parteneriatului cu unitățile protejate și achiziționarea de produse și servicii de la aceste structuri.

Mixul de activități ale proiectelor a fost echilibrat, fiecare activitate a avut rolul său și a produs impact. Vizitele de schimb de experiență au avut un rolul important pentru că s-a luat contact cu alte modele și cum funcționează aceste structuri, cursurile de formare au avut impact direct asupra beneficiarilor, ghidurile au scos în evidență sectorul economiei sociale și au evidențiat unitățile protejate care obțin rezultate bune, contribuind la realizarea unor rapoarte specifice privind unitățile protejate.

Experiența acumulată prin implementarea proiectelor a fost transpusă într-o experiență de sistem ce poate fi multiplicată, fiind diseminate toate rezultatele obținute și toate informațiile acumulate despre impactul social și economic pe care sectorul economiei sociale îl poate produce.

Prin rezultatele obținute, proiectele au dovedit faptul că o persoană cu dizabilitate poate deveni un angajat de succes daca i se oferă o șansă și dacă se investește în acest sens. În luna septembrie 2013, Comisia Europeană a publicat pe propria pagină, la secţiunea „Angajare, afaceri sociale şi incluziune” modelul de bună practică reprezentativ pentru România pentru angajarea protejată, acesta fiind Util Deco – unitatea protejată a Fundaţiei ADV. De asemenea, în luna octombrie 2013 Fundaţiei ADV România i-a fost decernat premiul de excelenţă, ca model de bună practică, în cadrul iniţiativei ENWPH „Promovarea sănătăţii la locul de muncă pentru angajaţii cu boli cronice - Sănătate Publică şi Muncă”.

1. ***Măsura în care intervenția POSDRU a contribuit la rezultatele obținute***

Fără această finanțare posibilitățile de intervenție în domeniul economiei sociale ar fi fost mult mai reduse iar beneficiarul și partenerii, cu resurse proprii, ar fi avut avut posibilitatea să deruleze mult mai puține activități în acest domeniu. Plata salariilor persoanelor defavorizate pe o perioadă de timp, până la valorificarea produselor realizate pe piață, a fost un ajutor important. Datorită finanțării s-a putut trece de la terapia vocațională la dezvoltarea centrelor și transformarea acestora în ateliere de calificare și formare profesională autorizate ANC, putându-se oferi diplome recunoscute pe piața muncii și calificare corespunzătoare, de 360 de ore sau 720 de ore în funcție de specificul cursului.

Pentru Fundația ADV a fost foarte importantă finanțarea și din perspectiva posibilității realizării construcției centrului de economie socială. Conform Fundației ADV, *Noi stăteam în 2 sedii închiriate, plăteam chirie, sediile nu erau accesibilizate și era o provocare să lucrăm cu oamenii. Unul dintre sedii era la etajul 2 și nu exista decât o scară metalică de exterior. Cu alte cuvinte spațiile respective nu corespundeau în niciun fel nevoilor și existența unei infrastructuri adecvate era esențială pentru a te putea dezvolta. Când faci producție și prestări servicii infrastructura este importantă și din perspectiva securității locului de muncă (echipamente, spațiu, prize adecvate etc.) ca să eviți orice accidente de muncă mai ales în cazul în care lucrezi cu persoane cu dizabilități și uneori cu un grad redus de înțelegere și atunci trebuie să asiguri siguranța din spațiu, echipamente ca să previi niște evenimente care ar putea să apară sau accidente. Până la acest moment nu am avut niciun accident de muncă.*

1. ***Sustenabilitatea rezultatelor obținute***

Tot ce s-a creat prin cele 2 proiecte există și în prezent și este funcțional. Proiectele implementate de către Fundația ADV au fost sustenabile și și-au dezvoltat efectele și după finalizarea acestor proiecte: a crescut numărul de angajați față de țintele din proiecte; a crescut cifra de afaceri; s-a păstrat infrastructura; experiența practică dobândită a fost folosită pentru a contribui la elaborarea legii economiei sociale și a normelor de aplicare ale acesteia.

Referitor la Legea economiei sociale însă, aceasta nu a răspuns așteptărilor celor care activau în domeniul economiei sociale. Inițial legea a fost gândită să includă un pachet de facilități fiscale și non-fiscale foarte concrete, însă Ministerul Muncii a eliminat acest pachet de facilități în ultimul moment. Deși prin POSDRU s-a înființat un număr mare de structuri de economie socială, acestea au fost descurajate după apariția legii economiei sociale să aplice pentru obținerea atestatului ca structură de economie socială.

O întreprindere socială, în special o întreprindere socială de inserție lucrează cu persoane din categorii defavorizate, care au o capacitate redusă de lucru și au nevoie de un pachet suplimentar de servicii care cresc costul de producție sau de prestare a serviciilor și fără o susținere din partea statului, așa cum se întâmplă în alte țări prin subvenționarea locurilor de muncă pentru persoanele din categoriile defavorizate, aceste întreprinderi sociale de inserție nu reușesc să fie competitive pe piață.

Sustenabilitatea rezultatelor a fost favorizată de revenirea, în luna august 2020, la prevederea legală conform căreia angajatorii care nu au angajate 4% persoane cu dizabilități și au peste 50 de angajați să poată cumpăra produse și servicii de la unitățile protejate în valoare de jumătate din cuantumul taxei pe care o plătesc la stat, dar de data aceasta numai produse și servicii produse de persoane cu dizabilități, nu produse doar comercializate prin revânzare, așa cum era posibil până în 2017.

1. ***Mecanisme, dificultăți și factori care au influențat (pozitiv sau negativ) implementarea proiectului***

Cel mai important factor cu influență pozitivă asupra succesului proiectelor este reprezentat de perseverența beneficiarului Fundația ADV în a obține cele mai bune rezultate posibile ale proiectelor implementate. Mărturie stă experiența dezvoltării unității protejate UtilDeco, relatată astfel de către reprezentanții ADV:

*„Provocarea a constat în faptul că clienții nu doreau să achiziționeze produse realizate în aceste ateliere și vroiau hârtie de copiator, tonnere etc. pentru că asta vindeau marea majoritate a unităților protejate și nu aveau încredere că produsele realizate de aceste unități sunt de calitate și competitive pe piață. În 2011 am fost nevoiți să angajăm un agent de vânzări specializat pe papetărie și birotică și am început să vindem și noi pentru că nu reușeam să intrăm în piață cu produsele noastre. Astfel că am pornit invers – le dădeam ce aveau nevoie și le arătam și produsele noastre realizate în ateliere, le spuneam că noi facem echipamente de protecție și le dădeam un echipament de protecție, un hanorac, o salopetă gratuit să o foloseacă, să o spele ca să vadă cum se comportă, le explicam că utilizăm numai materiale produse în România tocmai ca să fie calitative și tocmai ca să sprijinim economia locală. Era un mijloc de promovare. Pe arhivare ne duceam și le arhivam gratuit 10-20 de dosare pentru a vedea cum arată un dosar arhivat și calitatea acestuia”.*

Parteneriatele la nivel de proiecte au funcționat foarte bine, acest element reprezentând un alt factor cu influență pozitivă.

Primul proiect dintre cele 2 analizate în acest studiu de caz a fost relativ mai ușor de implementat, a beneficiat de mai multă flexibilitate în implementare, fiind perioada de început a programului POSDRU. Din punct de vedere financiar exista flexibilitate privind cuantumul cheltuielilor în interiorul fiecărei linii bugetare în funcție de nevoi și proiectul s-a derulat în condiții foarte bune.

Cel de-al doilea proiect a întâmpinat o dificultate foarte mare în anul 2013. Cu 2 luni înainte de finalizarea implementării proiectului, Autoritatea de Audit a considerat că unitățile protejate nu sunt structuri de economie socială și prin urmare fondurile UE primite de beneficiar ar fi trebuit returnate. După o îndelungată și anevoioasă luptă, Fundațția ADV a reușit să își demonstreze punctul de vedere și totodată eligibilitatea cheltuielilor făcute prin proiect, reușind astfel să încheie și aspectele financiare ale proiectului fără pierderi.

Fundația ADV consideră că *dificultățile întâmpinate au fost mai mult ordin procedural si administrativ decât generate de activitățile propuse în proiect, indicatorii propuși și obiectivele de atins. Pare că cei care au avut rezultate și indicatori au fost pedepsiți. Modelele de bună practică au avut de suferit, deși Fundația ADV în perioada respectivă era listată pe site-ul CE ca model de bună practică de angajare persoane cu dizabilități ca unitate protejată. Și în acest moment ADV este listată ca model de bună practică după o evaluare foarte amănunțită, după un dosar foarte complex întocmit, interviuri cu reprezentanții CE etc.*

Alte dificultăți de ordin financiar înregistrate au fost generate de nivelul relativ ridicat al cofinanțării, în condițiile în care toată investiția în noul centru a costat aprox. 550.000 euro: din FEDR s-a acoperit numai 92% din investiție, restul de 8% fiind suportat de beneficiar. Practic beneficiarul Fundația ADV a avut o contribuție financiară mult mai mare față de cei numai 2% cât era solicitat atunci, contribuție care a putut fi asigurată doar printr-un credit la o bancă din Polonia specializată pe economie socială, pentru că în România beneficiarul nu a reușit să obțină un astfel de credit. Creditul a ajutat beneficiarul inclusiv la depășirea perioadei de blocaj financiar datorat suspendării plăților POSDRU în anul 2012.

Un alt factor care a contribuit la depășirea acestui blocaj a fost faptul că prin proiect se realizau activități economice generatoare de venit ca unitate protejată, veniturile realizate fiind utilizate pentru a asigura fluxul de numerar necesar proiectului.

Unul dintre factorii importanți care au influențat pozitiv implementarea proiectului a fost foarte buna colaborare cu Organismul Intermediar Regional Nord-Est, care a acordat întotdeauna sprijin și susținere pentru buna derulare a proiectului. În schimb, beneficiarul consideră că există o birocrație excesivă asociată procesului de raportare - se solicită documentele și prin transfer electronic, și pe CD/DVD, și prin intermediul MySMIS. Mai nou documentele tehnice se solicită și la raportarea financiară, deși acestea au fost transmise deja la raportarea tehnică.

1. ***Concluzii și lecții învățate***

Experiența implementării proiectelor analizate prin acest studiu de caz reprezintă un exemplu foarte bun al unei contribuții de succes la dezvoltarea sectorului economiei sociale în România. Fundația ADV este un vechi promotor al activităților de incluziune socială și astfel al economiei sociale, care a ales să se implice și în implementarea de proiecte cu finanțare europeană în domeniul economiei sociale, ducându-le la bun sfârșit în ciuda dificultăților întâmpinate pe parcurs și demonstrând beneficiile pe care sectorul economiei sociale le poate aduce în privința incluziunii sociale.

Beneficiile și efectele înregistrate prin implementarea celor 2 proiecte au fost de durată, în special datorită faptului că beneficiarul Fundația ADV este o organizație cu o activitate constantă în domeniu, spre deosebire de categoria de beneficiari ocazionali care implementează proiecte fiind motivați în special de existența unei finanțări nerambursabile.

Una dintre cele mai importante lecții care pot fi desprinse din experiența implementării celor 2 proiecte se referă la necesitatea sprijinului continuu din partea autorităților responsabile privind sectorul economiei sociale. Pentru a se putea dezvolta în continuare și a putea să își îndeplinească misiunile sociale, structurile economiei sociale trebuie sprijinite cel puțin printr-o legislație favorizantă, stimulativă și totodată stabilă. Fluctuații ale cadrului legal de genul celor care au afectat unitățile protejate în perioada 2017-2020 reprezintă o puternică influență negativă și un factor descurajant pentru structurile economiei sociale în a se dezvolta cu încredere într-un viitor care să le favorizeze activitatea.

# Studiu de caz 4 - „Diversitate în economia socială”, SMIS 56182

**PROIECTUL *„Diversitate în economia socială”***

Contract POSDRU/168/6.1/56182 - Cod SMIS 56182

1. ***Obiectul și scopul studiului de caz, metodologia utilizată pentru realizarea acestuia***

Selecția Studiului de Caz (SdC) s-a realizat în urma unei analize detaliate a portofoliului de proiecte aferent DMI 6.1 și s-a bazat pe un set de criterii care reflectă varietatea și specificitatea intervențiilor finanțate.

Proiectul selectat a fost depus într-unul din apelurile lansate în cadrul POSDRU DMI 6.1 în anul 2014 (Apelul 168), prin care înființarea de întreprinderi de economie socială era scopul principal al intervențiilor finanțate din DMI 6.1., desigur împreună cu activitățile suport pentru grupul țintă, care facilitau înființarea și operaționalizarea acestor întreprinderi (recrutare GT, informare, consiliere, formare etc). Proiectul selectat a avut ca solicitant Asociația Profesională Neguvernamentală de Asistență Socială (ASSOC), organizație care a avut în implementare pe DMI 6.1 un număr de 8 proiecte (ca beneficiar sau partener). Deși alegerea proiectului este aleatoare, alegerea organizației beneficiare nu este. Astfel, organizația beneficiară ASSOC, pe lângă faptul ca a înființat în total 72 structuri de economie socială în cadrul DMI 6.1, dintre care 52 sunt încă active, aceasta vine și cu o experiență vastă de lucru cu grupurile vulnerabile, dobândită cu mult înainte de anul 2015 când a contractat proiectele din DMI 6.1. Prin urmare, am considerat că explorarea unui proiect implementat de către o asemenea organizație poate aduce valoare adăugată evaluării, prin plasarea acestuia în contextul mai larg al experienței sale cu grupurile vulnerabile cât și cu restul proiectelor finanțate din DMI 6.1 pe care le-a contractat.

Pentru realizarea acestui SdC s-au folosit următoarele metode: cercetarea documentară, interviul, chestionarul.

1. ***Prezentarea sintetică a beneficiarului și partenerilor***

**Beneficiarul**: Asociatia Profesionala Neguvernamentala de Asistenta Sociala (ASSOC)

**Partenerii**:

1. **Asociatia Centrul de Cercetare si Formare a Universitatii de Nord Baia Mare –** Partenerul 1 este o organizatie neguvernamentala care aduce expertiza in implementarea de proiecte cofinantate FSE/POSDRU, proiecte implementate pe DMI 5.1, 5.2 si 6.2 începând cu anul 2010. Este o organizatie tanara, creata in cadrul unei universitati ca platforma de cercetare aplicativa in domeniul dezvoltarii sociale. Activitatea P1 a fost orientata in directia furnizării de servicii de cercetare, realizare evenimente, formare profesională si incluziune sociala si ocupationala.
2. **Municipiul Sighetu Marmatiei** – Partenerul 2 este o Unitate Administrativ Teritoriala, cu rol administrativ dar si cu rol in identificarea si gestionarea nevoilor cetatenilor, in structurarea si implementarea interventiei in rezolvarea problemelor acestora, toate cu scopul dezvoltarii durabile a zonei si a cresterii calitatii vietii locuitorilor din Unitatea Administrativ Teritoriala de care raspunde. Unitatea adminstrativ teritoriala a desfășurat în perioada 14 mai 2014 - 13 noiembrie 2015 proiectul „Iniţiative strategice de incluziune a femeilor în viaţa socio-profesională” în cadrul AP 6.3, proiect strategic cu un buget total de 7.006.456,96 lei. Implementarea acestui proiect a creat experiență în implementarea de proiecte POSDRU, care a completat experiența UAT în gestionarea bugetelor mari, gestionarea persoanelor vulnerabile, a solutiilor la nevoile acestora, fiind constant interesată să abordeze eficient prioritatea de dezvoltare durabila.
3. **Aproximar, Cooperativa de Solidariedade Social, CRL** – Partenerul 3 este un ONG din Portugalia care furnizeaza consultanta la nivel de solutii publice, atât pentru autoritati publice locale si centrale cât și pentru sectorul privat. De asemenea, are expertiza in realizarea de studii, cercetare, dezvoltarea de programe pilot in dezvoltare comunitara. P3 este o organizatie nonprofit cu obiectivul de a raspunde nevoilor persoanelor vulnerabile, dar si de a oferi consultanta organizatiilor care sprijina persoane vulnerabile, cu scopul de a creste autonomia beneficiarilor finali persoane vulnerabile. Pentru indeplinirea acestui obiectiv P3 organizeaza si gestioneaza platforme personale, sociale si profesionale si livreaza proiecte sociale inovative, asigura transfer de bune practici etc. Inca din 2007 activează in inovare sociala si dezvoltare antreprenoriala. A elaborat si implementat mai multe proiecte cu finantare FSE, care au avut ca obiective, printre altele: sprijinirea femeilor in crearea proprilor afaceri, înființarea de „Incubatoare Sociale” la nivelul Consiliilor Locale, implementarea conceptului de „antrenor de business” etc. Din 2009 este implicat intr-un parteneriat international care vizeaza introducerea modelelor de angajare in 2 proiecte inovatoare: *MOMIE – Modele de ghidare pentru incluziune si angajare și MEGAN – Ghidarea grupurilor si retelelor excluse*, acesta din urmă fiind considerat un model de bună practică la nivel european. Pe partea de consultanta sociala si de business, P3 este responsabil de dezvoltarea mai multor Planuri Sociale de Afaceri, dintre care menționăm „Lucky Store”, „Fun park”, „Carpenteer” si „Social catering”. De asemenea, participa si coordoneaza diferite planuri de strategie sociala, afaceri si planuri sociale organizationale strategice.
4. ***Prezentarea planului proiectului***

***Date sintetice ale proiectului***

|  |  |
| --- | --- |
| Beneficiar | Asociația Profesională Neguvernamentală de Asistență Socială (ASSOC) |
| Parteneri | P1: Asociatia Centrul de Cercetare si Formare a Universitatii de Nord Baia Mare, P2: Municipiul Sighetu Marmatiei, P3: Aproximar, Cooperativa de Solidariedade Social CRL |
| Bugetul proiectului | 9.973.678.54 lei  |
| Durata contractului | Octombrie 2014 – Decembrie 2015 (12 luni) |
| Tip intervenție | Formare, consiliere grup vulnerabil - grant |

***Context si justificare nevoi***

La nivelul anului 2015 nevoia foarte mare era aceea de cunoaștere a conceptului de economie socială, acesta fiind un domeniu nou pentru România la acea dată. De asemenea, nu doar cunoasterea conceptului era o nevoie acută ci si nivelul de pregatire antreprenoriala, mai ales la nivel rural, care era destul de scăzut și trebuia dezvoltat. Printre alte nevoi esențiale care erau relevante la acea dată se numără nevoia de angajare pe cont propriu, nevoia de resurse financiare, nevoia de a dezvolta comunitatile si accesul la serviciile pe care le furnizează structurile de economie socială.

Conform datelor furnizate de Ministerul Muncii, in 2012 existau in România un număr de 686.798 **persoane adulte cu dizabilități**. Pe de alta parte, statisticile EUROSTAT arata ca in România persoanele cu dizabilități reprezinta 5,8% din populatia de varsta activa (16-65 ani), procent subevaluat dealtfel, in timp ce la nivelul UE este de 16,2%.

Oficial, in România doar 0,1% din totalul persoanelor angajate sunt persoane cu dizabilități, confruntandu-se cu acces scazut la educatie si formare profesională in comparatie cu celelalte țări din UE. Cifrele DPPD si ANOFM indica un acces extrem de limitat al persoanelor cu dizabilități la locuri de munca - sub 5% dintre persoanele cu dizabilități sunt incadrate in munca constatandu-se ca *„numarul de persoane cu dizabilități ocupate este scazut, atat din cauza ofertei de locuri de munca, care nu este in concordanta cu calificarile si nevoile persoanelor cu dizabilități, cat si a slabei pregatiri scolare si profesionale a acestora".* In UE, nivelul de ocupare al persoanelor cu dizabilități se situeaza in jurul cifrei de 50%.

Aceeasi lege care stipuleaza drepturile persoanelor cu dizabilități (Legea 448/2006), decide si faptul ca **asistenții personali** trebuie sa fie calificati si sa participe la instruire din 2 in 2 ani. In peste 80% din cazuri (sursa DPPD), asistenții personali sunt rude ale persoanelor cu dizabilități si nu au pregatire pentru aceasta ocupatie, si ca "nevoia" este cea care a decis "selectia de personal", faptul ca nu avea cine sa aiba grija de persoanele cu dizabilități.

La nivelul UE, **femeile** sunt definite implicit ca grup vulnerabil, situatia femeilor reprezentând o prioritate. Vulnerabilitatea in acest caz este ințeleasa ca o probabilitate mai mare de a se confrunta cu anumite riscuri, asa cum sunt acestea menționate și în surse precum ANOFM, Barometrul Incluziunii Sociale etc. (de ex. *rata ocuparii femeilor mai scazuta decat cea a barbaților; femeile sunt mai prost platite decat barbații; riscul saraciei este mai mare pentru femei; femeia apare in situație de vulnerabilitate in relație cu oportunitațile de angajare pe piața muncii; riscul excluziunii sociale se manifestă mai pregnant in randul femeilor decat al barbaților, in toate etapele vieții* etc.). O modalitate prin care poate fi atinsa egalitatea de facto intre femei și barbați este furnizarea de sprijin pentru participarea echilibrata la piata muncii. Aceasta ar scoate femeile din zona de risc.

Din datele statistice privind indicatorii de incluziune sociala ai MMFPSPV, publicate in Revista Română de Statistica, cunoastem faptul ca deși există o pondere mica a **familiilor cu mai mult de 2 copii**, pe masura ce numărul de copii din gospodarie creste, decalajul fata de gospodariile fara copii se adanceste. Saracia este mai frecventă in randul persoanelor care traiesc in gospodării cu copii (20,9%), decat în cazul celor care traiesc in gospodării fara copii (12,3%). Situatia cea mai diﬁcila s-a intalnit la persoanele din gospodăriile numeroase (48,7%).

Se aﬂa in risc de saracie si persoanele din **familiile monoparentale** (1 adult cu cel putin un copil dependent), pentru care s-a inregistrat o rata de saracie de 25,7%. Indiferent de mediul de rezidenţă şi de sex, proporţia persoanelor ocupate în vârstă de 15-59 ani fara copii este mai mare decat cea a celor cu copii. Pe masura ce creste numărul copiilor aﬂati in intretinere, scade şi gradul de ocupare.

Există de asemenea mai multe nevoi comune cu care se confrunta persoanele vulnerabile din GT vizat de către proiect in gasirea si mentinerea unui loc de munca, care au fost adresate prin intermediul acestui proiect: necunoasterea oportunitatilor pietei muncii; cunostinte si competente profesionale deficitare comparativ cu nivelul pietei muncii moderne, in corelatie cu slaba motivatie pt ocupare; lipsa locurilor adecvate de munca. Riscul pentru asistentii personali este acela de pierdere a locului de munca conform Legii 448/2006, daca nu detin calificare in acest domeniu ocupational, fapt ce reprezinta un risc atat pentru ei cat si pentru persoanele cu dizabilități aflate in grija lor.

Prin proiectul de față au fost propuse masuri pentru acoperirea acestor nevoi, prin furnizarea de masuri active de ocupare (conform Legii 76/2002, informare, consiliere, orientare, mediere, formare profesională), prin infiintarea de noi locuri de munca in structurile de economie socială sau consolidarea celor existente in cazul asistentilor personali.

***Obiectivul general si obiectivele specifice ale proiectului***

**Obiectiv general**

Promovarea economiei sociale la nivelul regiunilor Bucuresti-Ilfov, Vest, Nord-Vest, Nord-Est ca instrument flexibil și sustenabil pentru dezvoltarea economico-socială a resurselor umane și crearea de locuri de muncă.

**Obiective specifice**

1. Imbunatatirea cunostintelor si competentelor pentru ocupare la 100 persoane cu dizabilitati, 200 femei in situatii de risc, 100 familii care au mai mult de 2 copii, 100 familii monoparentale, 200 asistenti personali, din regiunile Bucuresti-Ilfov, Vest, Nord-Vest, Nord-Est.
2. Dezvoltarea pe durata proiectului a 11 SES care sa furnizeze servicii de ocupare persoanelor din GT in regiunile Bucuresti-Ilfov, Vest, Nord-Vest, Nord-Est.

***Grupul țintă (GT)***

Grupul tinta caruia i se adresează proiectul in mod direct este format din: persoane cu dizabilitati, femei in situatii de risc, familii care au mai mult de 2 copii, familii monoparentale și asistenti personali. Proiectul a fost unul multiregional, fiind derulat în 4 regiuni: Bucureşti-Ilfov, Nord-Vest, Vest, Nord-Est, respectiv in județele: Alba, Bacău, Bihor, Bistriţa-Năsăud, Botoşani, Bucureşti, Caraş-Severin, Cluj, Hunedoara, Iaşi, Ilfov, Maramureş, Neamţ, Satu Mare, Sălaj, Suceava,Timiş, Vaslui.

|  |  |  |
| --- | --- | --- |
| Grup tinta | Valoare prognozata | Valoare realizata |
| Asistenți personali  | 200 | 200 |
| Familii cu peste 2 copii | 100 | 100 |
| Familii monoparentale | 100 | 100 |
| Femei în situații de risc | 200 | 200 |
| Persoane cu dizabilități | 100 | 100 |

***Principalele activități planificate***

|  |
| --- |
| **A1. Furnizarea serviciilor de informare si consiliere** |
| Identificarea pentru includerea in GT a 100 persoane cu dizabilități, 200 femei in situatii de risc, 100 familii mai mult de 2 copii, 100 familii monoparentale si 200 asistenti personali. Odată recrutat GT, urmează informarea şi consilierea profesională a persoanelor din cadrul acestuia, in vederea orientarii vocationale pentru consolidarea cunostintelor, capacitatilor si competentelor si cresterea sanselor de ocupare. Dintre cele 700 persoane informate si consiliate, in urma evaluarii de nevoi, 400 vor fi consiliate pentru participarea la formarea profesională (A3). |
| **A2. Furnizarea serviciilor de orientare si medierea locurilor de munca** |
| Numărul persoanelor care beneficiază de orientare/consiliere va fi de 700. P1 pune la dispozitie o platforma de ocupare functionala, creata in cadrul unui proiect anterior POSDRU. Se introduce curricullum vitae pentru intreg GT intr-un portal web de ocupare. Vor fi intoduse periodic și datele cu privire la locurile de munca vacante, iar cu sprijinul expertilor proiectului se va face legatura in permanenta intre beneficiari si angajatori. De asemenea, se vor organiza 4 targuri de locuri de munca, cate unul pe regiune. Se estimeaza participarea a aproximativ 50 beneficiari/târg, in total aprox 200 beneficiari. |
| **A3. Dezvoltarea şi furnizarea programelor de formare profesională pentru 400 persoane din GT** |
| Dintre cei 400 participanți la instruire, cel putin 30% vor fi asistenti personali. Vor fi organizate cursuri în următoarele patru domenii: Cod COR 5122.1.1/lucrator in alimentatie, nivel I; Cod COR 5149.1.2/agent curatenie, nivel 1; Cod COR 513505/asistent personal, initiere; Cod COR 331302/contabilitate primara cu utilizarea calculatorului, initiere. Toate cursurile sunt de 360 ore (120 teorie, 240 practica) și se finalizează cu certificat tip CNFPA. Se vor organiza 16 grupe de curs, iar fiecare grupă va avea in medie 25 persoane.  |
| **A4. Infiintarea si functionarea a 11 SES in regiunile Bucuresti-Ilfov, Vest, Nord-Vest, Nord-Est** |
| Subactivitățile propuse pentru înființarea și funcționarea a 11 SES uri sunt următoarele:* Derularea vizitelor de schimb de experienta transnationale la partenerul din Portugalia. Un grup va fi format din 15 persoane din echipa de implementare, inclusiv din echipa de management, si alt grup va fi format din 11 manageri de SES insotiti de 2 persoane din echipa de implementare.
* Infiintarea a 11 societati comerciale ca structuri de economie sociala. Actionariatul se va stabili sub forma unui concurs de planuri de afaceri, structurat pe criterii obiective, cu scopul atingerii obiectivelor de sustenabilitate - pastrarea locurilor de munca cel putin 12 luni. Se vor infiinta următoarele SES: 4 cu cod CAEN 5610+5621 (restaurant/cantină socială si catering) din care 3 in urban si 1 in rural, 2 cu cod CAEN 5621 (catering) ambele urban, 1 cu cod CAEN 1071 (brutarie)/rural, 1 cod CAEN 6920 (servicii integrate de contabilitate)/rural, 1 cod CAEN 8211 (centru logistica si servicii/rural), 1 cod CAEN 8891 (centru de zi)/urban, 1 cod CAEN 8623 (centru social pt sanatate)/rural.
* Achizitia de bunuri si servicii necesare bunei desfasurarii a activitatilor pentru toate cele 11 SES, conform planurilor de afaceri si a bugetului individual pe SES. Subactivitatea este subcontractata unui furnizor cu experienta pentru a se asigura ca pana in luna 7 de implementare toate conditiile de functionare a SES sunt indeplinite.
* Recrutarea si angajarea personalului pentru fiecare SES infiintate conform planurilor de afaceri si bugetului individual SES. Se vor crea 44 locuri de munca, cel putin 35 persoane fiind din GT.
* Lansarea celor 11 SES in cadrul a 11 evenimente individuale.
* Functionarea a 11 SES infiintate conform celor 11 planuri de afaceri atasate, a bugetelor individuale pentru fiecare SES. Asigurarea prin proceduri de lucru a activităților in lant valoric a celor 11 SES.
* Campanie de marketing sub forma a 11 targuri de produse pentru SES-uri, derulate in locatiile acestora pentru fiecare SES in functiune, conform bugetelor individualizate.
 |

***Rezultate aferente planificate***

* Cresterea nivelului de informare si cunostinte cu privire la piata muncii si dezvoltarea profesională prin informare si consiliere pentru persoanele din GT:
	+ 700 persoane informate și consiliate (100 persoane cu dizabilitati, 200 femei in situatii de risc, 100 familii care au mai mult de 2 copii, 100 familii monoparentale, 200 asistenti personali);
	+ 400 beneficiari orientati catre formare profesională;
	+ 700 subventii furnizate.
* Cresterea sanselor de ocupare prin potrivirea ofertei cu cererea (orientare si mediere):
	+ 700 persoane din GT beneficiază de orientare si mediere;
	+ 700 persoane mediate cu piata muncii - 700 CV-uri realizate si incarcate in portalul web de ocupare, 4 targuri de locuri de munca organizate in 4 regiuni cu 50 beneficiari/targ.
* Imbunatatirea competențelor a 400 persoane vulnerabile din GT în domeniile ocupaționale stabilite, astfel: Cod COR 5122.1.1/ lucrator in alimentatie\*5 cursuri; Cod COR 5149.1.2/ agent curatenie\*3 cursuri; Cod COR 513505/asistent personal\*6 cursuri; Cod COR 331302/ contabilitate primara cu utilizarea calculatorului\*2 cursuri:
	+ 16 cursuri de calificare sau inițiere organizate, cu participarea in medie a 25 persoane pe curs, fiecare a 360 ore (120 teorie, 240 practica) în total 5760 ore de formare profesională furnizate;
	+ 400 persoane instruite, cel putin 30% asistenti personali;
	+ 400 absolventi.
* Infiintarea a 11 SES:
	+ 2 vizite transnationale a cate 5 zile – grup 1 format din 15 experti proiect și grup 2 format din 11 manageri de SES insotiti de 2 experti proiect
	+ 11 societăți comerciale înființate ca SES
	+ 44 locuri de munca create și 44 persoane angajate în SES, din care cel putin 35 din GT
	+ 11 SES functionale (dotate) 6 luni pe perioada de implementare a proiectului,
	+ 44 locuri de munca mentinute cel putin 12 luni dupa finalizarea proiectului
	+ 11 evenimente de lansare SES, sub forma de targuri de produse si servicii.
1. ***Activități desfășurate, rezultate și efecte obținute***

Proiectul a fost gândit pe două paliere: (1) furnizarea de masuri active de ocupare pentru persoanele vulnerabile conform Legii 76/2002 și (2) înființarea și funcționarea de SES-uri.

Pentru mentinerea beneficiarilor in GT au fost aplicate măsuri de motivare si implicare activă, atât prin activitatea de consiliere (A1) și activitatea de mediere/ocupare (A4), cât si prin acordarea de subvenții (A1 si A3 - subvenții pentru cursanti în valoare de 150 lei/participant/luna si subvenții pentru persoanele aparținând grupurilor vulnerabile pentru participarea la acțiunile proiectului în valoare de 50 lei/persoana).

Activitățile proiectului au fost structurate astfel încât GT să participe la un program integrat de sprijin. Activitățile derulate și rezultatele acestora sunt descrise mai jos:

1. **Recrutarea, informarea și consilierea** – Grupul țintă, format din 700 persoane vulnerabile, a fost identificat cu sprijinul mass-media și prin stabilirea de contacte cu organizațiile de profil și semnarea unor protocoale de cooperare cu institutiile publice care furnizează servicii acestei categorii de persoane (DGASPC-uri, primării, AJOFM). Parteneriatul cu primăriile a fost util în special pentru recrutarea asistenților personali. Fiecare persoana din GT a fost evaluată vocational in vederea realizarii profilului ocupational si a identificarii nevoilor de interventie in vederea cresterii sanselor de ocupare. Dintre cele 700 persoane informate, in urma evaluarii de nevoi, 400 au fost consiliate pentru participarea la formarea profesională. Dupa furnizarea consilierii, GT a beneficiat de subventie conform Ordinului 1117/2010, pentru a-i motiva sa intreprinda activități in directia ocuparii.

Persoanele din GT au constituit o parte din viitorii angajați ai SES urilor infiintate, fiind instruiți in diverse ocupatii prestabilite care le-au permis sa se angajeze in aceste SES uri nou create. Managerii de SES puteau de asemenea să fie recrutați din GT dar puteau fi și din afara lui.

1. **Orientarea și medierea –** Pentru cei 700 beneficiari din GT această activitate s-a derulat prin intâlniri directe cu aceștia si prin mediere electronica: culegerea de informații privind beneficiarii; introducerea cu frecvență săptămânală a CV-urilor in platforma web de ocupare; culegerea de informații cu privire la locurile de munca vacante din cele 4 regiuni; analiza cerere si oferta si facilitarea legăturii dintre beneficiari și angajatori, direct si electronic. De asemenea, s-au organizat 4 târguri, 1 târg/regiune, la care au participat aproximativ 200 beneficiari si 20 angajatori.
2. **Formarea profesională –** au fost derulate 16 cursuri la nivelul celor 4 regiuni pentru 400 persoane selectate din GT, in functie de interesele si nevoile identificate în prima etapă a proiectului. Cursurile s-au organizat în patru domenii, identificate încă de la nivelul cererii de finanțare: lucrator in alimentatie, agent curatenie, asistent personal, contabilitate primara cu utilizarea calculatorului. La finalizarea cursurilor, participantii au primit subventie pentru participarea la formare profesională. Cursurile au fost foarte bine primite de către participanți.
3. **Înființarea și funcționarea SES-urilor -** Pentru asigurarea transferului de bune practici din UE, proiectul a implicat un partener transnational din Portugalia. Acesta a avut rolul de a organiza 2 vizite de schimb de experiență in perioada de infiintare a SES-urilor, pentru ca experții proiectului, dar mai ales managerii de SES-uri, să vadă cum funcționează economia socială in UE. Vizitele de studiu au fost extrem de utile. Prin proiect s-au înființat 11 SES uri, 7 sub formă de SRL și 4 ONG.

Domeniile de activitate ale celor 11 SES nu sunt intamplatoare, ci au fost decise încă de la nivelul cererii de finanțare și anume structurate pentru a construi un lanț valoric, astfel încât unele SES sa poata furniza servicii care sa fie de ajutor altor SES, crescând astfel șansele de sustenabilitate - 4 cod CAEN 5610+5621 (restaurant/cantină socială si catering), 2 cod CAEN 5621 (catering), 1 cod CAEN 1071 (brutarie), 1 cod CAEN 6920 (servicii integrate de contabilitate), 1 cod CAEN 8211 (centru logistica si servicii pt SES-uri), 1 cod CAEN 8891 (centru de zi), 1 cod CAEN 8623 (centru social pt sanatate). Activitatea SES-urilor înființate s-a derulat astfel în lanțul valoric următor: cele 7 SES din sectorul alimentatie publica (restaurant, catering si brutarie) au colaborat între ele; acestea au fost sprijinite de SES CAEN 6920 care le-a furnizat servicii de contabilitate si de catre SES CAEN 8211 (centrul de logistica) care le-a furnizat produse la cel mai bun pret/cantitate; alte 2 SES au furnizat servicii sociale persoanelor vulnerabile, in completarea serviciilor de ocupare furnizate de către partenerii proiectului. Pentru contributia la sustenabilitate si la alcatuirea portofoliului de clienti, in bugetele SES au fost prevazute și realizate 22 de evenimente de marketing: 11 de lansare SES, care s-au derulat in lunile 7-8 de proiect, si actiuni de marketing sub forma de targuri de produse si servicii in lunile 9-12 de proiect.

SES-urile au fost funcționale în ultimele 6 luni ale proiectului, dar întârzierile de plată și lipsa unor proceduri la nivelul autorităților pentru înființarea SES-urilor au afectat funcționalitatea acestora pe perioada celor 6 luni. Plata salariilor pentru menținerea locurilor de muncă create și realizarea achizițiilor din planul de afaceri s-au realizat cu eforturi foarte mari, au trebuit amânate plățile către furnizori iar ASSOC a fost nevoită să ofere sprijin financiar SES-urilor pentru anumite cheltuieli care nu puteau fi amânate.

**Toate 11 SES înființate sunt active și în prezent**. Chiar mai mult decât atât, SES-urile cu profil alimentar (restaurantele si cattering-urile) merg forate bine și numărul persoanelor angajate a crescut.



Din punct de vedere al eficienței costurilor, s-a opinat că fiecare activitate a avut locul ei bine gândit în proiect și a avut un buget corect dimensionat pentru rezultatele pe care și le-a propus. Fiecare activitate în parte a avut o contribuție importantă la rezultatele proiectului. Nu au existat activitati mai eficiente decat altele.

Pe scurt, proiectul a facilitat accesul pe piata muncii formale și/sau din economia sociala pentru persoanele vulnerabile din grupul țintă și a furnizat masuri active de ocupare care au crescut și consolidat cunostintele si competentele persoanelor din GT. De asemenea, proiectul a contribuit la dezvoltarea comunităților adresate, prin infiintarea a 11 structuri de economie sociala (SES) și crearea a 44 locuri de munca, dintre care 35 au fost ocupate de persoanele vulnerabile.

Rezultatele proiectul sunt evidențiate și în tabelul de mai jos, prin prisma indicatorilor propuși și realizați:

|  |  |  |
| --- | --- | --- |
| **Indicator (comuni FSE/ILMT și specifici de program)** | **Valori aprobate/ revizuite**  | **Valoare realizată**  |
| **Denumire** | **ID** |  |  |
| **Indicatori prestabiliti de rezultat** | Numărul locurilor de muncă create de structurile economiei sociale | 384 | 44 | 44 |
| Numărul de locuri de muncă mentinute de structurile economiei sociale | 453 | 44 | 44 |
| Număr de participanţi la instruire certificaţi – economie socială | 395 | 400 | 400 |
| Parteneri transnaţionali implicaţi în proiect - economie socială | 396 | 1 | 44 |
| **Indicatori prestabiliti de realizare** | Numărul structurilor economiei sociale înfiinţate | 382 | 11 | 11 |
|  | Număr de persoane care beneficiază de orientare/consiliere – economie socială | 386 | 700 | 700 |
|  | Număr de participanţi la instruire - economie socială | 387 | 400 | 400 |
|  | Număr de participanţi FSE - femei | 388 | 200 | 200 |
|  | Număr de participanţi FSE – persoane de etnie romă | 389 | 0 | 0 |
|  | Număr de participanţi FSE – persoane cu dizabilităţi | 390 | 100 | 100 |
|  | Număr de participanţi FSE – alte grupuri vulnerabile | 391 | 200 | 200 |
|  | Număr de evenimente de comunicare şi promovare – economie socială | 392 | 28 | 28 |

Activitățile din proiect cu cel mai mare impact au fost în special cele de infiintare efectivă a structurilor de economie sociala si implementarea planurilor de afaceri, acestea având un efect pozitiv și asupra dezvoltării comunităților respective, cu atât mai mult cu cât SES-urile înființate sunt operaționale la momentul actual.

1. ***Măsura în care intervenția POCU a contribuit la rezultatele obținute***

Proiectul propus a cuprins intervenții intr-un domeniu inovator pentru România - economia sociala, care contribuie la dezvoltarea durabila și la combaterea discriminarii si egalitatea de sanse pentru persoanele din grupurile vulnerabile.

Finanțarea POSDRU a oferit posibilitatea realizarii în cadrul proiectului a mai multor tipuri de activități complementare, care au contribuit în mod concertat la dezvoltarea mecanismelor şi instrumentelor necesare pentru implementarea integrată a conceptului de economie socială, cât și la crearea de forme de ocupare flexibile pentru grupurile vulnerabile, care promovează cooperarea şi solidaritatea socială. A existat de asemenea oportunitatea dezvoltării în cadrul proiectului a parteneriatelor public-privat, care sunt esențiale în implementarea econmiei sociale, pentru oferirea de noi servicii si noi oportunităţi persoanelor cu dificultăţi în integrarea sau reintegrarea pe piaţa muncii, în special din zonele rurale.

Cu sprijinul POSDRU s-a putut realiza și schimbul de experiență cu ONG ul partener din Portugalia. Acesta a fost extrem de util și relevant pentru experții proiectului, dar în special pentru managerii de SES. Dacă până la acea dată managerii de SES nu înțelegeau cum funcționează o SES, cu ocazia acestui schimb de experiență au văzut concret ce înseamnă activitatea unei asemenea structuri și cum e organizată. De asemenea, au văzut SES cu angajați persoane care proveneau din grupuri vulnerabile și au înțeles că rolul managerului de SES nu este numai acela de a menține sustenabilă o afacere, ci și acela de a integra și susține o persoană vulnerabilă.

Prin intermediul intervențiilor DMI 6.1, conceptul de economie socială a prins contur si in România, dacă luăm în considerare că, numai prin intermediul proiectelor în care ASSOC a fost solicitant sau partener, peste 7000 de persoane au fost informate si au intrat in contact cu conceptul de economie socială într-un fel sau altul.

De asemenea, finantarea FSE acordata proiectului, prin activitățile propuse, a condus la cresterea relevanței calificării persoanelor din GT față de dinamica pietei muncii. Activitățile prevazute nu ar fi putut fi finanţate din alte surse iar cele 11 SES nu s-ar fi infiintat fara finantarea POSDRU DMI 6.1.

Deși în prezent nevoile grupurilor vulnerabile nu sunt nicidecum acoperite, intervențiile finanțate în cadrul proiectului au contribuit la valorificarea forţei de muncă, în special din zonele rurale, prin creşterea oportunităţilor de ocupare pentru persoanele din grupurile vulnerabile expuse riscului de excluziune socială. De asemenea, activitățile realizate au contribuit la dezvoltarea unei culturi antreprenoriale în rândul acestora.

1. ***Alte efecte decât cele planificate***

Proiectul a avut o puternica componenta de responsabilitate sociala, rezultatele acestuia extinzându-se in comunitate și furnizând o calitate sporită a vietii. Populația din comunitate a beneficiat și beneficiază de serviciile SES-urilor înființate.

Proiectul, prin activitățile si rezultatele obținute, a susținut o abordare integrată a sprijinului pentru persoanele din grupurile vulnerabile, a creat structuri noi cu proceduri de lucru si principii de bune practici pentru grupurile vulnerabile, ce au fost replicate si asumate la nivelul celor 11 SES. Acestea pot, de asemenea, să fie replicate la nivel multiregional de către structuri de economie socială similare, incluzand principii de egalitate de sanse, nediscriminare, imbatranire activa.

Participantii la proiect au devenit, in localitatile lor, multiplicatori de rezultate, iar SES-urile înființate au devenit poli de bune practici pentru comunitate.

1. ***Sustenabilitatea rezultatelor obținute***

Sustenabilitatea proiectului a fost foarte clar definită și gândită încă de la nivelul cererii de finanțare. Au fost prevăzute și realizate integral următoarele acțiuni de asigurare a sustenabilității la nivelul solicitantului și a partenerilor săi:

* P1 si P2 au susținut din bugetul propriu furnizarea de informații si consiliere acces pe piata muncii pentru aproximativ 100 persoane/an timp de 3 ani
* P1 a continuat sa furnizeze servicii de mediere pentru GT prin platforma de ocupare
* Solicitantul a continuat sa furnizeze know-how pentru SES-urile înființate
* P1 s-a acreditat în cadrul proiectului pe 4 noi domenii ocupaționale, diversificandu-si astfel gama de cursuri de formare profesională furnizate ulterior finalizării proiectului
* Materialele realizate prin proiect sunt publice și disponibile putând fi utilizate de către oricine doreste

Asigurarea sustenabilității la nivelul celor 11 SES-uri înființate a constat în:

* continuarea furnizării de servicii in baza strategiei de dezvoltare si a planurilor de afaceri
* autosusținerea financiară, prin menținerea celor 44 locuri de muncă create pe o perioadă de cel puțin 12 luni
* păstrarea echipamentelor achiziționate prin proiect pe o perioadă de cel puțin 3 ani
* implementarea anual de către SES-urile înființate a cel putin unei campanii de marketing din bugetul propriu

Dacă acțiunile de sustenabilitate asumate la nivelul solicitantului și partenerilor de proiect, așa cum au fost acestea enumerate mai sus, au fost total în controlul Solictantului și partenerilor acestuia, monitorizarea sustenabilității SES-urilor înființate a fost extrem de dificilă. Menținerea afacerilor și a celor 44 locuri de muncă create pe o perioadă de cel puțin 12 luni de la finalizarea proiectului a fost o adevărată provocare atât pentru SES-uri cât și pentru Solicitant, care a fost responsabil de asigurarea sustenabilității acestor indicatori. ASSOC, ca solicitant, a avut de monitorizat sustenabilitatea celor 11 SES-uri înființate în cadrul proiectului, plus a încă 61 de SES-uri înființate în alte proiecte. Prin urmare, în cadrul organizației s-a creat un departamanet aparte, de economie socială, care s-a ocupat exclusiv de monitorizarea tuturor acestor indicatori de sustenabilitate pentru toate SES-urile înființate, inclusiv prin efectuarea de vizite la fața locului. Această acțiune a fost extrem de solicitantă, în condițiile în care au fost utilizate exclusiv resursele umane și financiare proprii ale organizației, fiind complicat de lucrat cu persoane fara cultură antreprenorială și mai ales cu persoane din grupuri vulnerabile, care cu atat mai dificil reușesc sa-si mentina afacerea și locurile de muncă odata incheiata finantarea. Cea mai mare problemă a fost identificarea unor manageri de SES competenți *(„omul din comunitate capabil sa mentina o societate”)*, care sa poata mentina si afacerea si locurile de munca create. Au fost situații în care, chiar daca se identifica o persoană cu competente antreprenoriale, acesteia ii lipsea experiența de colaborare cu grupurile vulnerabile; era un proces mai de lungă durată să înțeleagă că in echipa nu are oameni egali, nu poate compara randamanetul unui SES cu un randamanetul unui SRL normal - *„In economie socială vorbim de echitate nu de egalitate“.*

Riscul de a nu putea menține cele 44 de locuri de munca în fiecare SES a fost foarte mare. Menținerea lor depindea de evoluția financiară a afacerii. Astfel, SES-urile aveau nevoie de consiliere in ceea ce priveste antreprenoriatul in sine, care a fost oferită de către echipa Solicitantului. La momentul implementării sustenabilității proiectului în 2016 nu era foarte clar daca trebuie pastrată aceeasi normă de muncă si aceeași rată orară pe perioada celor 12 luni de sustenabilitate, motiv care a permis diminuarea normei de munca in cazul societatilor care nu au putut sub nicio forma sa-si mentina norma inițială stabilită. Aceasta a fost una dintre soluțiile limită aplicate.

Anumite SESuri au fost mai afectate in perioada pandemiei. ASSOC i-a putut sprijini doar cu experienta lor in mentinerea unei societati, și-ar fi dorit însă sa-i poată sprijini si cu consultanță pentru a obtine finantare din alte surse, dar nu a existat un asemena sprijin financiar pentru SES uri – proiectele noi care erau destinate economiei sociale ofereau sprijin pentru infiintarea de SES, dar nu și pentru dezvoltarea celor deja infiintate in 2015. De asemenea, era dificil să se acceseze ale tipuri de finanțări, cele specifice pentru ONG sau SRL normale, pentru că există anumite criterii pe care trebuie sa le indeplineasca (inclusiv financiare) iar ei nu le indeplineau la acel moment.

Totuși, cu toate dificultățile întâmpinate, efortul susținut al echipei Solicitantului a avut ca efect menținerea pe perioada sustenabilității de 12 luni a tuturor celor 44 de locuri de munca create și funcționarea până în ziua de astăzi a tuturor celor 11 SES înființate. În plus, SES-urile din domeniul restaurantelor și cattering-ului și-au mărit numărul de angajați.

Deși nu a existat această obligativitate, Solicitantul proiectului a realizat toate demersurile pentru a atesta unele dintre SES-urile create ca întreprinderi de economie socială, conform Legii 219/2015 și a normelor de aplicare aferente. Însă procesul de atestare n-a mai continuat pentru restul SES-urilor înființate întrucât atestarea nu ajuta societatea cu nimic, doar crea obligații de raportare în plus (către AJOFM).

Printre factorii esențiali care au contribuit pozitiv la realizarea sustenabilității proiectului se pot menționa:

* Experiența de lucru îndelungată a ASSOC în lucrul cu grupurile vulnerabile, inclusiv prin înființarea in 2008 si 2011 a două unitati protejate
* ASSOC avea alte două SES-uri înființate cu succes în cadrul DMI 6.1 în apelurile anterioare, SES-uri care la momentul implementării acestui proiect în 2015 se autosusțineau
* Transferabilitatea lecțiilor învățate de către solicitant și partenerii săi din proiecte similare POSDRU care vizau ativități pentru grupurile vulnerabile
* Gândirea conform căreia intre toate SES-urile infiintate, GT si partenerii proiectului (in special Solicitantul, care are operațional un SES restaurant), să existe un lanț valoric
1. ***Mecanisme, dificultăți și factori care au influențat (pozitiv sau negativ) implementarea proiectului***

**Factori care au influentat implementarea proiectului și/sau efectele acestuia**

* La semnarea contractului actual în Septembrie 2014, cât și a celorlalte contracte pe DMI 6.1 în care ASSOC era implicat, a fost solicitat reprezentantilor Guvernului sprijin in implementarea acestor proiecte prin: functionarea mecanismului de plati, aparitia unei legi a economiei sociale, reglementari/procedure/instructiuni de lucru care sa clarifice și usureze implementarea proiectelor pe DMI 6.1. Ceea ce s-a realizat ca urmare a acestei solicitări a fost:
	+ Legea 219/2015 privind economia socială, publicată în 28 iulie 2015, la 8 luni de la începerea implementării proiectelor. Din perspectiva intervievatului, Legea prezinta multe lacune, iar normele de aplicare (obligatoriu, conform legii, să fie emise în termen de 60 de zile de la data publicării) au intrat în vigoare în decembrie 2016, la un an de la finalizarea proiectelor.
	+ Instructiunea 107 privind implementarea proiectelor în cadrul DMI 6.1 a aparut în mai 2015, la finalul termenului prevazut in proiect pentru infiintarea SES-urilor

Prin urmare, lipsa clarificarilor legislative și procedurale privind infiintarea SES-urilor (actionariat, procente parti sociale, membri etc.) a generat confuzie cu privire la conditiile in care acestea se pot înființa.

* Perioada de sustenabilitate a SES urilor a avut loc după finalizarea proiectului, aspect extrem de dificil de gestionat din punct de vedere al resurselor umane si financiare, care au trebuit puse la dispoziție de către Solicitant din resursele proprii. Prin urmare, organizația care e aplicantul principal și care își asumă toate riscurile sfârșește prin a nu putea avea control asupra SES-urilor înființate și, implicit, nici asupra sustenabilității lor. Le rămân însă în responsabilitate cheltuielile, în cazul în care un SES sfârșește prin a fi nefuncțional.

**Dificultati cu care s-a confruntat proiectul**

* Nerespectarea termenului prevăzut în Ordonanța de Urgență a Guvernului nr. 64/2009, Art.41, Alineat 1 și Art. 175, Alineat 3, privind mecanismul cererilor de plată. Întârzierile au depășit cu mult cele 20 de zile prevazute ajungandu-se pana la 150 de zile intarziere. Prin urmare, virarea sumelor solicitate de către beneficiarii ajutorului de minimis s-a efectuat cu câteva zile înainte de închiderea proiectului. Aceste întârzieri de plată au creat probleme majore la nivelul realizării la timp achizițiilor propuse prin planurile de afaceri ale SES și la plata salariilor angajaților SES, ceea ce a pus o presiune foarte mare asupra aplicantului principal. S-a menționat că *”pentru a menține SES-urile funcționale, a fost necesar un adevărat maraton, s-a muncit zi și noapte”*. Și, nu în ultimul rând, ASSOC a recurs la prefinanțarea SES urilor pentru ca acestea să poată plăti salariile și menține astfel locurile de muncă create.
* Perioada prea scurtă de implementare a proiectului (12 luni), în raport cu durata necesară pentru înființarea și dotarea unei Structuri de Economie Socială. Anuntarea/selectarea/angajarea de personal/experti de proiect, recrutarea GT, consilierea, formarea și realizarea indicatorilor/grupului țintă cu valori mari/ambițioase au trebuit să fie realizate într-o perioadă de timp foarte scurtă, intrând în competiție de timp cu durata necesară si procedurile pentru înființarea și dotarea unei Structuri de Economie Socială.
* Nu a fost reglementata modalitatea de decontare a cheltuielilor efectuate de către SES-uri, iar solicitările transmise la OIR/AM de se răspunde în scris referitor la acest aspect au rămas fără ecou. A existat astfel mereu teama că e posibil să apara auditul curtii de conturi care sa considere neligibile o parte din cheltuielile efectuate.
* Lipsa platii unor avansuri (necunoasterea datei cand aplicantul de finanțare putea efectua plati) a generat întârzieri în livrarea lucrarilor/utilajelor/echipamentelor pentru dotarea SES-urilor.
1. ***Concluzii și lecții învățate***

Putem spune că proiectul a fost unul dintre proiectele de succes finanțate prin DMI 6.1, atât prin prisma rezultatelor obținute și a sustenabilității ridicate cât și prin prisma funcționării unui parteneriat public-privat care a fost de ajutor activităților proiectului și, nu în ultimul rând, a unui partener transnațional care a facilitat vizite de schimb de experiență extrem de utile experților proiectului și managerilor de SES, mai ales la nivelul anului 2015 când conceptul de economie socială era nou în România.

Proiectul și-a propus și a reușit o abordare holistica/integrata a problematicii facilitarii accesului persoanelor vulnerabile pe piața muncii, in conformitate cu nevoile beneficiarilor și fundamentata de expertiza vasta a ASSOC în lucrul cu grupurile vulnerabile și a experților de proiect implicati.

A fost extrem de dificila mentinerea sustenabilității SES-urilor in afara unui cadru clar oferit prin proiect și prin utilizarea execlusiv a resurselor proprii. Comparativ de exemplu, sustenabilitatea în cadrul programului START-UP, fiind incadrată în perioada de implementare a proiectului, a fost mult mai usor de gestionat. Pe de altă parte, la sustenabilitatea SES urilor înființate a contribuit foarte mult modul de abordare a celor 11 SES, structura acestora și domeniile alese fiind stabilite astfel incat sa se poata forma un lant valoric, unele SES sa poata furniza servicii care sa fie de ajutor altor SES (de ex. firma de contabilitate).

Ca lecții importante învățate se pot menționa:

* Importanța **selecției grupului țintă** – prezentarea echilibrată a avantajelor intrării în GT dar și a obligațiilor este foarte importantă, astfel încât conteaza foarte mult cine merge pe teren, ce le spune oamenilor, ce le transmite, cum le transmite etc. – *„la inceput nu le vine oamenilor sa creada ca primesc o suma de bani, dar in momentul in care vad ca se fac pasi concerti si vad ca se poate, toti vor, mai ales in comunitatile de romi, dar si in alte comunități”.*
* Importanța **recrutării persoanelor care implementează proiectul** - echipa de implementare este extrem de importantă pentru că sunt proiecte foarte verificate și necesita o atentie deosebită in transmiterea documentelor către finantator.
* Importanța **alegerii partenerilor** – parteneriatul trebuie să fie de ajutor, partenerii trebuie să înțeleagă foarte bine activitatile si responsabilitățile pe care și le asuma

Transferabilitatea eficientă a lecțiilor învățate de la un proiect al organizației la altul a adus valoare adăugată proiectului de față. Aceasta transferabilitate poate funcționa pe mai multe dimensiuni: a parteneriatului format de la un proiect la altul, de la un GT la altul, experienta anterioara din proiecte in prezentul proiect si catre ceilalti parteneri din proiect, rolul P3 transnational este cel de asigurare a transferului lectiilor de bune practici EU de economie sociala.

Ca propuneri pentru viitor, interlocutorul a propus modificarea legii economiei sociale astfel încât să SES-urile să fie sprijinite de la bugetul de stat, cel puțin la nivelul salariilor si taxelor aferente acestora, în special pentru persoanele vulnerabile angajate. Comparativ cu alte țări (Franța de exemplu) în Romania SES intră în competiție pe piață cu alte SRL clasice, ceea ce nu este corect, pentru că în SES nu există același randament și aceeasi eficiență, mai ales daca angajatii fac parte din grupurile vulnerabile. O altă propunere este aceea ca autoritățile locale sa sprijine SES si mai mult, sa aloce fonduri pentru infiintarea de SES, baza să nu fie neapărat pe finanțările externe – dacă se dorește dezvoltarea unor comunități, un exemplu bun poate fi cel al Germaniei în care autoritățile locale nu alocă bugete mari pentru înființare de SES, dar alocă constant - de exemplu 50.000 Eur poate reprezenta un start bun, eventual având ca obiectiv anual înființarea de minim 1-2 SES).

# Studiu de caz 5 - „PROMETEUS - Promovarea economiei sociale în România prin cercetare, educație și formare profesională la standarde europene”, SMIS 57676

**PROIECTUL** ***„PROMETEUS - Promovarea economiei sociale în România prin cercetare, educație și formare profesională la standarde europene”***

Contract POSDRU/84/6.1/S/57676 - Cod SMIS 57676

1. ***Obiectul și scopul studiului de caz, metodologia utilizată pentru realizarea acestuia***

Proiectul face parte din numarul relativ limitat de proiecte contractate pe Apelul 84 din POSDRU DMI 6.1, fiind unul dintre proiectele care și-a propus să pună bazele economiei sociale din România, acest aspect fiind principalul motiv pentru alegerea acestuia ca studiu de caz. Analiza aprofundată a activităților proiectului va reflecta efectele acestui proiect, și în special efectele pe termen lung pe care acesta le-a avut. Rezultatele obținute, coroborate de rezultatele unor proiecte similare, au contribuit la ceea ce avea să fie economia socială în România după 2015, la modul în care aceasta a fost implementată și înteleasă atât de către publicul larg cât și de către specialiștii în domeniu.

1. ***Prezentarea sintetică a beneficiarului și partenerilor***

**Beneficiarul: Fundația pentru Dezvoltarea Societății Civile (FDSC) București**

Fundația pentru Dezvoltarea Societății Civile (FDSC) este o organizație neguvernamentală, independentă, înființată în anul 1994, în cadrul unei inițiative a Comisiei Europene. FDSC este o “organizație pentru organizații”, care consideră că dezvoltarea sectorului neguvernamental reprezintă în sine un indicator pentru starea comunității în care cetățenii trăiesc. În prima parte a anilor 1990 FDSC a răspuns nevoii acute de finanțare a sectorului prin programele de grant pe care le-a administrat, continuând să adauge acestora an de an programe și servicii noi, menite să răspundă acelor nevoi specifice fiecărei etape de dezvoltare a sectorului neguvernamental. FDSC a ajuns în prezent să implice și alte categorii relevante pentru dezvoltarea societății civile din România – administrație publică, sectorul de afaceri, jurnaliști, mediul academic. Astfel, ceea ce diferențiază FDSC este ca serviciile și programele sale de finanțare, informare, consultanță, instruire, advocacy și constituire de platforme de reprezentare se completează reciproc și adaugă valoare unul altuia, servind dezvoltării societății civile atât prin furnizarea lor directă în interiorul sectorului organizațiilor neguvernamentale, cât și în afara sa.

**Partenerii**:

1. **Institutul de Cercetare a Calității Vieții (ICCV)** - Partenerul 1 este un Institut de cercetare și realizează cercetări fundamentale și avansate privind calitatea vieții și politicile sociale, acordă consultanță de specialitate, contribuie la dezvoltarea instituțională și la elaborarea legislației în domeniul social, evaluează măsurile de politică socială din România.
2. **Universitatea din București-Facultatea de Sociologie** - Partenerul 2 este un furnizor acreditat de programe academice și oferă numeroase programe de studii, la toate nivelurile și formele de pregatire universitară: peste 75 de programe de licență, 12 programe în forma de învățământ deschis și la distanță, peste 120 programe de masterat, peste 50 programe de doctorat, programe de înalte studii postuniversitare, programe de reconversie profesională și de perfecționare.
3. **European Research Institute on Cooperative and Social Enterprises** - University of Trento - Partenerul 3 este un centru de cercetare care continuă și dezvoltă activitățile de cercetare, educație și formare profesională ale Institute for the Development of Non-profit Organizations (ISSAN - University of Trento). Partenerul 3 a fost fondat de Federazione Trentina delle Cooperative, Universitatea Trento, Cooperatives Europe, Provincia Trento și Fundația Cassa di Risparmio din Trento și Rovereto. Partenerul 3 este dedicat studiului cooperativelor și întreprinderilor sociale dintr-o perspectivă multidisciplinară și este un centru de analiză și dezbatere cu un profil științific de elită care colaborează cu comunitatea științifică internațională și sprijina cercetatorii, în mod deosebit tinerii cercetatori. Partenerul 3 are o legatură strânsă cu cooperativele și întreprinderile sociale și colaborează cu ISSAN în organizarea de activități de învățământ post-universitar și formare profesională pentru managerii de întreprinderi sociale.
4. **Centrul National de Pregatire în Statistică** - Partenerul 4 este instituție publică cu personalitate juridică, finanțată integral din venituri proprii, aflat în subordinea Institutului Național de Statistică. Obiectul de activitate al centrului îl constituie: formarea profesională continuă a personalului din serviciile de statistică oficială; promovarea culturii statistice; formarea profesională continuă a funcționarilor publici debutanți din serviciile de statistică oficială; activități de documentare, cercetare, instruire, asistență tehnică sau consultanță pe obiectivul specific de activități.
5. ***Prezentarea planului proiectului***

***Date sintetice ale proiectului***

|  |  |
| --- | --- |
| Beneficiar | Fundația pentru Dezvoltarea Societății Civile (FDSC) |
| Parteneri | P1: Institutul de Cercetare a Calității Vieții – ICCV, P2: Universitatea din București-Facultatea de Sociologie, P3: European Research Institute on Cooperative and Social Enterprises - University of Trento, P4: Centrul Național de Pregătire în Statistică |
| Bugetul proiectului | 16.289.231,52 RON |
| Durata contractului | 36 de luni |

***Context și justificare nevoi la momentul conceperii proiectului***

La momentul conceperii proiectului, în România nu fusese încă elaborată o cercetare în sfera economiei sociale care să poată sta la baza elaborării de politici publice în domeniu. Existau numeroase organizații cu preocupări pentru dezvoltarea unor activități economice și crearea de oportunități de formare profesională și ocupare pentru membri lor, însă potențialul lor de generare de locuri de muncă era insuficient încurajat și încă neexploatat datorită lipsei unor măsuri de stimulare, politici publice favorabile și lipsei de pregătire a managerilor organizațiilor din economia socială și al “antreprenorilor sociali” care ar putea crea noi întreprinderi în acest domeniu (start-ups), din cauză că în România nu exista un program de formare pentru dezvoltarea competențelor în domeniul managementului întreprinderilor sociale.

Prin urmare în România existau o serie de nevoi acute în domeniul economiei sociale:

* Necesitatea dezvoltării unei cercetări științifice și aplicate în domeniul economiei sociale care să constituie un instrument indispensabil în implementarea conceptului de economie socială în România;
* Necesitatea promovării unui cadru general favorabil dezvoltării economie sociale în România și creșterii vizibilitatii întreprinderilor sociale;
* Necesitatea îmbunătățirii cunoștințelor și abilităților managerilor întreprinderilor sociale și specialiștilor în domeniu, întrucât la nivelul mediului academic românesc dar și la nivelul entităților care furnizează formare profesională nu existau cursuri dedicate economiei sociale și managementului întreprinderilor sociale.

***Obiectivul general și obiectivele specifice ale proiectului***

**Obiectiv general**

Promovarea rolului economiei sociale ca instrument flexibil și durabil pentru generarea de noi locuri de muncă, dezvoltare economică și incluziune socială în România.

**Obiective specifice**

1. Dezvoltarea cercetării științifice și aplicate în domeniul economiei sociale în România, ca instrument indispensabil în implementarea conceptului de economie socială și alinierea acestui domeniu la standardele europene și internațional.
2. Creșterea vizibilității întreprinderilor sociale și promovarea unui cadru general favorabil dezvoltării economiei sociale în România, a unor politici publice favorabile în domeniul ocupării și a sprijinului public necesar prin promovarea parteneriatelor între toți actorii relevanți implicați în dezvoltarea economiei sociale.
3. Creșterea performanțelor întreprinderilor sociale din România prin dezvoltarea de programe de formare, consiliere pentru elaborarea planurilor strategice și de afaceri și promovarea unor politici favorabile.
4. Dezvoltarea capacității specialiștilor care lucrează în mediul academic și formare profesională pentru a susține și promova economia socială și impactul acesteia asupra procesului de incluziune socială.

***Grupul țintă***

Grupul ținta al proiectului este format din manageri ai întreprinderilor sociale (120 persoane) și specialiști și formatori implicati în economia socială (44 persoane). Aceștia vor fi implicați în elaborarea cercetării naționale, la dezbaterile organizate la nivel național și vor beneficia de formare în vederea dezvoltării competențelor necesare dezvoltării întreprinderii sociale. Va fi avută în vedere selecția managerilor din toate regiunile și domeniile de activitate și tipurile de organizație (cooperative, case de ajutor reciproc, asociații și fundații etc.).

***Principalele activități planificate***

* A1. Schimb de experiență transnațional.
* A2. Elaborarea cercetării naționale și diseminarea rezultatelor.
* A3. Organizarea de dezbateri publice în fiecare regiune de dezvoltare pentru discutarea concluziilor rapoartelor de cercetare și a propunerilor de politici publice.
* A4. Organizarea de întalniri de lucru internaționale în anul 2 și 3 cu specialiști în economie socială în care să fie discutate complementaritatea abordărilor/legislației din România în domeniu cu cea la nivel European.
* A5. Dezvoltarea de programe de formare profesională.
* A6. Înființarea Institutului de Economie Socială (IES).
* A7. Realizarea unui website al Institutului care să reprezinte un centru de documentare online pentru toți specialiștii în domeniu și pe care să fie postate toate documentele și evenimentele realizate.
* A8. Organizarea de târguri ale întreprinderilor sociale (regionale și naționale).
* A9. Organizarea a 2 ediții a Conferinței naționale a întreprinderilor sociale.
1. ***Activități desfășurate, rezultate și efecte obținute***

|  |  |  |
| --- | --- | --- |
| Grup țintă | Valoare prognozată | Valoare realizată |
| Femei  | 70 | 70 |
| Formatori implicaţi în economia socială | 20 | 20 |
| Manageri ai întreprinderilor sociale | 120 | 120 |
| Persoane cu dizabilităţi | 5 | 5 |
| Persoane de etnie roma | 10 | 10 |
| Specialişti implicaţi în economia socială | 24 | 24 |

Proiectul PROMETEUS a implementat o serie largă de activități. Prin intermediul acestui proiect au fost dezvoltate două ediții ale „Atlasului Economiei Sociale”, a fost creat Institutului de Economie Socială (IES), au fost pregătiți specialiști în domeniul economiei sociale, au fost elaborate suporturi de curs universitare dedicate adaptate contextului european și național, au fost elaborate propuneri de politică publică pentru domeniul economiei sociale, au fost derulate programe de formare profesională și schimb de experiență, a fost publicat „Ghidul managerului de întreprindere socială”, au fost organizate evenimente de informare și promovare pe tema economiei sociale, la nivel național și regional.

Sinteza activităților desfășurate în cadrul proiectului:

* Crearea Institutului de Economie Socială prin Fundația de Dezvoltare a Societății Civile și realizarea totodată a unui website al institutului ca centru de documentare online;
* Cercetare la nivel național privind situația entităților economiei sociale din România și a evoluțiilor în ultimii 20 ani, precum și a cadrului juridic, respectiv a politicilor publice care le vizează. Cercetarea calitativă și cantitativă s-a bazat pe un mix de metode: sondaj național, anchete de teren, interviuri, focus grupuri, studii de caz etc. Rezultatele cercetărilor s-au concretizat în 8 rapoarte tipărite în 500 de exemplare fiecare, după cum urmează:
	+ 1. SERVICIILE SOCIALE ÎN ROMÂNIA – ROLUL ACTORILOR ECONOMIEI SOCIALE
	+ 2. ECONOMIA SOCIALĂ ȘI OCUPAREA FORȚEI DE MUNCĂ - INTEGRAREA GRUPURILOR VULNERABILE PE PIAȚA MUNCII
	+ 3. ECONOMIA SOCIALĂ ȘI OCUPAREA FORȚEI DE MUNCĂ - FURNIZORII DE FORMARE PROFESIONALĂ ȘI SERVICII DE STIMULARE A OCUPĂRII
	+ 4. ORGANIZAȚII CU PROFIL RELIGIOS ANGAJATE ÎN ECONOMIA SOCIALĂ ÎN ROMÂNIA
	+ 5. ORGANIZAȚIILE DE AJUTOR RECIPROC
	+ 6. COOPERATIVELE DIN ROMÂNIA – ACTORI AI DEZVOLTĂRII SOCIO-ECONOMICE
	+ 7. ORGANIZAȚIILE COLECTIVE ALE PROPRIETARILOR DE TERENURI AGRICOLE ȘI FORESTIERE. PROFIL, EVOLUȚIE, TENDINȚE
	+ 8. ECONOMIA SOCIALĂ ÎN CONTEXTUL DEZVOLTĂRII LOCALE
* Rezultatele cercetării s-au concretizat de asemenea în realizarea unui volum “Economia Socială în Romania” editat în 100 de exemplare și distribuit bibliotecilor universitare;
* Dezvoltarea a 4 suporturi de curs universitare în cadrul Universității București, pe tema economiei sociale și întreprinderilor sociale;
* Publicarea a 2 ediții ale Atlasului Economiei Sociale (2011, 2012) cea de-a 2-a doua ediție fiind publicată în 1.000 exemplare;
* Furnizarea unui program de formare teoretică de 70 de ore, timp de 4 săptămâni, pentru două grupe de câte 20 de specialiști și formatori în economie socială. Grupele de cursanți au fost formate din membri ai echipei de proiect, cadre didactice universitare, cercetători, formatori/traineri în domeniul economiei sociale. Programul de formare s-a desfășurat în Italia, cu sprijinul partenerului din această țară. Un al doilea modul de 70 de ore a fost dedicat managerilor de profesie, manageri de întreprinderi sociale (120 de participanți la nivel național) la finalul căruia 20 dintre managerii instruiți au beneficiat de un schimb de bune practici în Italia, pe durata a 5 zile. Ulterior programului de formare s-au acordat câte 40 de ore de consiliere unui număr de 30 dintre managerii de întreprinderi sociale formați, iar 11 manageri de întreprinderi sociale au fost premiați pentru cele mai bune planuri de afaceri.
* Organizarea de evenimente de informare și promovare a economiei sociale: 15 seminare, 9 dezbateri publice în cele 8 regiuni ale României cu participarea a peste 300 de invitați, 10 târguri ale economiei sociale regionale și naționale cu sute de expozanți și zeci de mii de vizitatori, o conferință științifică națională organizată în 2013 în București, cu 76 participanți, organizarea a 2 ediții a Conferinței Naționale a Economiei Sociale (2011, 2012) cu 300 de participanți în total;
* Organizarea unui program de 100 de ore de formare la cea mai importantă instituție în domeniul economiei sociale din Italia pentru 4 specialiști în economie socială din partea partenerilor din sfera academică din proiect;
* Îmbogățirea fondului de documentare (biblioteci) din cadrul partenerilor prin achiziționarea a 191 de lucrări de specialitate în domeniul economiei sociale;
* S-a elaborat un Ghid al managerului de întreprindere socială care combina teoriile preluate din experiența partenerilor cu practica în domeniu din România, ghid distribuit în 1.000 de exemplare și disponibil în continuare în format on-line.
* Au fost elaborate 3 propuneri de politică publică în domeniul economiei sociale.

Deși economia socială exista în România înainte de intervenția DMI 6.1, prin activitatea zecilor de mii de ONG-uri, proiectul poate fi totuși privit ca unul dintre proiectele de temelie în domeniu, care a contribuit la bazele economiei sociale din România în forma prevăzută prin definiția economiei sociale din Legea economiei sociale. Multitudinea de activități care s-au susținut reciproc au constituit un element forte al proiectului, ducând în mod direct sau contribuind la o serie de rezultate importante: crearea Institutului de Economie Socială, ca factor de sprijin al eforturilor de dezvoltare a economiei sociale prin cercetările și materialele realizate prin proiect și publicate pe site-ul Institutului; creșterea competențelor în domeniu pentru o gamă largă de beneficiari (cercetători, cadre didactice, consultanți, manageri de structuri ale economiei sociale) prin formare și schimb de experiență cu parteneri italieni cu o bogată experiență, persoanele formate contribuind la multiplicarea experienței în domeniu prin activitatea acestora ulterioară; creșterea vizibilității actorilor din economia socială deja existentă (ex. Case de ajutor reciproc) aceștia conștientizând că sunt parte din economia socială; dezvoltarea calității studiilor universitare în domeniul economiei sociale; dezvoltarea cadrului legal privind economia socială din România.

Cercetarea derulată la nivelul proiectului a dus la elaborarea unor rapoarte care au furnizat o imagine valoroasă privind situația economiei sociale în România, contribuind totodată la dezvoltarea celor 4 manuale de economie socială pentru studii universitare din cadrul Universității București. Totodată, datele din studiile realizate au fost utilizate ulterior la analiza situației economiei sociale din Strategia Nationala privind Incluziunea Socială 2015 - 2020, la analiza situației din cadrul documentului POCU 2014 - 2020, la analiza situatiei din cadrul PNDR 2014-2020. Rezultatele studiilor au fost folosite de asemenea în prezentarile sectorului economiei sociale din România la nivel european.

Ca urmare a componentelor de cercetare și formare ale proiectului s-au pus bazele celor 2 ocupații și coduri COR:

* Antreprenor în economia socială, Cod COR 112032
* Manager de întreprindere socială, Cod COR 112036

În ceea ce privește cadrul legal reprezentat de Legea Economiei sociale 219/2015, FDSC consideră că *Am reușit să oprim proiectul de lege din Parlament și am negociat cu Ministerul Muncii pe forma dânșilor de lege, care nu prevedea nici un sprijin pentru întreprinderile sociale, dar nu am avut succes, până la urmă am cedat*. Așadar, deși s-a reușit adoptarea Legii, FDSC consideră că lipsa stimulentelor și sprijinului pentru întreprinderile sociale reprezintă o deficiență legală, ducând la dezinteresul structurilor de economie socială de a se atesta ca întreprindere socială în condițiile acestei legi.

Activitățile din proiect cu cel mai mare impact au fost Atlasul economiei sociale, un produs care nu a fost planificat de la început, ci a fost introdus în a doua parte a proiectului și care este util pentru toate categoriile de factori interesați. Au fost publicate 3 ediții ale Atlasului, 2 realizate prin proiect și a 3-a prin finanțare primită din partea Comisiei Europene. Conform FDSC, *e costisitoare elaborarea unui astfel de Atlas (zeci de mii de euro). În unele țări europene institutele de statistică pregătesc un astfel de material, cu bani de la buget.* Un alt efect foarte important al proiectului a fost faptul că s-a reușit *aducerea actorilor importanți din economia socială la masă*, creșterea vizibilității acestor actori și a domeniului economiei sociale, catalizarea eforturilor factorilor interesați să se dezvolte un întreg sector unitar al economiei sociale, dezvoltare reprezentată nu doar de finanțarea disparată a unor structuri ale economiei sociale care nu au puterea să ceeze un efect de masă, fiind nevoie de un ecosistem favorabil.

De asemenea, sprijinul pentru cercetători și cadre didactice care s-au instruit în Italia a avut un efect foarte important, întrucât aceși beneficiari au continuat activitatea în domeniu (ex. prin elaboarea de rapoarte privind economia socială din România pentru Comisia Europeană).

Ponderea cea mai mare din buget a vizat așadar cercetarea în domeniul economiei sociale, iar o parte din fondurile administrative au fost alocate achiziționării unui imobil ca sediu al FDSC. Totodată, prin proiect s-a elaborat un raport privind instrumentele financiare, în pregătirea programului POCU, acesta neavând însă un efect: deși prin raport s-a propus utilizarea instrumentelor financiare și deși bugetul POCU a inclus un buget pentru instrumente financiare, este neclar de ce acestea nu sunt utilizate.

În ansamblu, proiectul a contribuit la transferul de experiență transfrontalier dintr-o țară cu o bogată experiență în domeniul economiei sociale (Italia) și astfel la crearea unei baze de cunoștințe în domeniul economiei sociale pentru o gamă largă de factori interesați, la crearea unei baze de informare privind activitatea de economie socială în România prin studiile elaborate, la informarea și catalizarea prin evenimente și activități de rețea a actorilor interesați și la crearea unei baze legale a domeniului economiei sociale din România.

1. ***Măsura în care intervenția POSDRU a contribuit la rezultatele obținute***

Intervenția POSDRU și finanțarea obținută pentru proiectul PROMETEUS prin DMI 6.1 au avut o contribuție crucială la obținerea rezultatelor proiectului. În absența finanțării POSDRU, acest proiect nu ar fi putut să fie implementat și prin urmare rezultatele nu ar fi putut să fie obținute. În cel mai bun caz, în absența finanțării, FDSC ar fi putut să contribuie la dezvoltarea cadrului legal al economiei sociale, dar într-o măsură mult mai mică, prin resurse proprii, și fără a beneficia de bagajul de cunoștințe în domeniu dobândit prin proiect din partea partenerilor transnaționali.

Este așadar absolut cert faptul că rezultatele proiectului PROMETEUS se datorează în totalitate intervenției POSDRU.

1. ***Efecte neplanificate obținute***

Un efect neplanificat foarte important al proiectului se referă la faptul că prin activitatea Institutului de Economie Socială s-au catalizat eforturile a numeroase ONG-uri în domeniul dezvoltării economiei sociale. O serie de astfel de ONG-uri s-au constituit într-un grup de lucru care a contribuit la elaborarea documentelor programatice ale perioadei 2014-2020, inclusiv a participat la discuții cu Ministerul Fondurilor Europene.

Colaborarea strânsă între Casele de Ajutor Reciproc pentru salariați (CAR) și Casele de Ajutor Reciproc pentru Pensonari (CARP) precum și grupul format pe tema economiei sociale reprezintă alte efecte neplanificate. Grupul de economie socială creat prin intermediul platformei Facebook reprezintă de asemenea un efect neplanificat și are o evoluție foarte bună, înregistrând în prezent peste 2.000 de membri. Grupul urmărește să continue schimbul de bune practici, să facă dezbateri de politică, să aplice sondaje în rândul membrilor săi etc.

Ca și alt efect indirect neplanificat se pot menționa bazele de date realizate prin proiect cu privire la elemente din economia socială de la nivel național, pentru scopuri statistice.

1. ***Sustenabilitatea rezultatelor obținute***

Toate activitățile proiectului PROMETEUS au fost canalizate către stimularea și sprijinirea dezvoltării economiei sociale în România – prin cercetare, prin informare și promovare, prin publicații etc. Acest întreg efort însă nu poate să conducă la efectul dorit pe termen lung, anume dezvoltarea economiei sociale în România, în comdițiile în care Legea economiei sociale 219/2015 nu stimulează înființarea de întreprinderi sociale și astfel nu stimulează dezvoltarea economiei sociale. Practic, în absența unor astfel de stimulente, economia socială din România va continua să se dezvolte organic, în ritmul propriu, la fel ca și până acum, sprijinită în anumite perioade prin intervenții din partea POSDRU sau POCU. În aceste condiții, rezultatele obținute prin proiectul PROMETEUS nu au putut beneficia de un mediu stimulativ și prin urmare nu au putut fi puse în valoare pe termen lung, efectele proiectului fiind afectate de inevitabila curbă a degradării prin lipsa continuității și absența susținerii pe termen lung a economiei sociale de către un cadru legal favorabil.

Spre exemplu, rezultatele cercetării realizate la nivelul proiectului concretizate prin materialele publicate pot fi într-adevăr utile în continuare pentru cei interesați de înființarea de întreprinderi sociale sau de cei care funcționează deja ca structuri de economie socială fără a fi atestați, însă gradul de utilitate este mai redus decât în situația în care înființarea de întreprinderi sociale ar fi fost stimulată printr-un cadrul legal adecvat. Similar, persoanele formate în cadrul proiectului (formatori, specialiști, cadre didactice) au acum o arie de acțiune mai restrânsă și își pot pune în valoare mai puțin competențele dobândite, neexistând stimulentul legal al înființării de întreprinderi sociale.

S-a continuat elaborarea Atlasului Economiei Sociale și după încheierea proiectului PROMETEUS, atlas care acum e axat doar pe ONG, nu mai include cooperative și CAR-uri, în schimb evenimentele anuale organizate în cadrul Institutului de Economie Socială nu s-au mai organizat după încheierea proiectului.

Astfel, se poate afirma faptul că efectele proiectului PROMETEUS au fost maxime la momentul derulării proiectului și în perioada imediat următoare prin implicarea în continuare a FDSC în domeniul economiei sociale prin 2 proiecte ERASMUS și 1 alt proiect POSDRU, în timp însă aceste efecte s-au diminuat. Nou-creatul Institut de Economie Socială a continuat să funcționeze prin eforturile FDSC până în 2016, site-ul acestui institut fiind în continuare accesibil pentru cei interesați de materialele disponibile pe acest site.

1. ***Mecanisme, dificultăți și factori care au influențat (pozitiv sau negativ) implementarea proiectului***

Unul dintre cei mai importanți factori cu influență pozitivă asupra implementării și rezultatelor proiectului a fost reprezentat de buna colaborare la nivelul parteneriatului proiectului. Punerea în valoare a expertizei partenerilor din Italia a reprezentat un element de plusvaloare esențial pentru succesul proiectului. Totodată trebuie menționată colaborarea strânsă între CAR-uri și CARP-uri, dar și grupul format din membrii economiei sociale, ca factori cu influență pozitivă asupra proiectului.

În ceea ce privește dificultățile cu care s-a confruntat proiectul, trebuie menționată suspendarea plăților la nivelul POSDRU din 2012, dar în ansamblu acest factor nu a creat totuși probleme, fiindcă FDSC putea susține financiar proiectul. De asemenea, nivelul ridicat al cerințelor administrative de raportare a fost un alt factor care a îngreunat implementarea proiectului. Conform FDSC, a existat o *Concentrare pe aspectele formale și o lipsă de intelegere a aspectelor de impact real, un exces al părții administrative. Monitorizarea proiectului din partea OI se concentrează pe conformitatea administrativă.*

1. ***Concluzii și lecții învățate***

Proiectul PROMETEUS a adus un plus important de cunoaștere, dezvoltare de competențe și creștere a gradului de informare privind domeniul economiei sociale pentru un număr ridicat de beneficiari de categorii diverse - cercetători, specialiști, cadre didactice, practicieni, diverși alți factori interesați – și a avut o arie de acțiune și un impact la nivel național. Proiectul a fost implementat în perioada în care domeniul economiei sociale lua un nou avânt în România, stimulat de prioritatea acordată acestui domeniu la nivelul Uniunii Europene și de disponibilitatea de fonduri europene pentru a susține dezvoltarea acestui sector. Impactul proiectului a fost ridicat la momentul implementării acestuia și în perioada imediat următoare, însă lipsa din noul cadrul legal al economiei sociale a stimulentelor privind crearea de întreprinderi sociale a limitat semnificativ sustenabilitatea efectelor obținute și interesul general pe plan național din partea structurilor de economie socială de a se atesta conform legii ca întreprinderi sociale. Deși prin programul POCU s-a continuat alocarea de fonduri europene pentru a susține înființarea sau dezvoltare întreprinderilor sociale, cadrul legal nestimulativ a continuat să afecteze efectele obținute în domeniul economiei sociale prin intervenția POSDRU și astfel se poate afirma faptul că efectele unui proiect precum PROMETEUS au început să se diminueze în timp. Totodată, lipsa susținerii prin programul POCU a structurilor nou-create prin proiectele POSDRU (centrelor de resurse pentru economia socială, incubatoare pentru întreprinderi sociale, rețele ale întreprinderilor sociale) a afectat de asemenea sustenabilitatea unor astfel de structuri, aspect valabil și pentru proiectul PROMETEUS. Conform FDSC, ar fi necesară *alocarea unui buget către un serviciu de informare permanent în domeniul economiei sociale, pentru activități de schimburi de practică și rețele ale structurilor de economie socială.*

# Studiu de caz 6 - „ICAR Incluziune prin micro-Credit și Ajutor Reciproc – strategie sustenabilă a economiei sociale pentru ocupare și creare de întreprinderi sociale”, SMIS 57146

**PROIECTUL *„ICAR Incluziune prin micro-Credit și Ajutor Reciproc – strategie sustenabilă a economiei sociale pentru ocupare și creare de întreprinderi sociale”***

Contract nr. POSDRU/173/6.1/S/57146 - Cod SMIS 57146

1. ***Obiectul și scopul studiului de caz, metodologia utilizată pentru realizarea acestuia***

Scopul acestui studiu de caz este de a identifica efectele și sustenabilitatea efectelor obținute ca urmare a implementării acestui proiect, contribuind astfel la înțelegerea în profunzime a efectelor intervenției DMI 6.1 în domeniul economiei sociale, precum și la formularea de lecții învățate și posibile recomandări pentru intervenții similare viitoare. Primele proiecte realizate cu sprijinul DMI 6.1 nu au pus doar bazele înființării de SES-uri, ci au și contribuit la dezvoltarea unor instrumente și implementarea unor modele de succes. Casele de Ajutor Reciproc fiind un grup aparte de beneficiari prin natura instituției și scopul pe care acestea îl au, s-a considerat relevantă alegerea unui proiect finanțat din DMI 6.1 aferent acestei categorii de beneficiari.

1. ***Prezentarea sintetică a beneficiarului și partenerilor***

**Beneficiarul**:

* **UNIUNEA NAȚIONALĂ A CASELOR DE AJUTOR RECIPROC ALE SALARIAȚILOR DIN ROMÂNIA (U.N.C.A.R.S.R.)**

**Partenerii**:

* **Fundația pentru Dezvoltarea Societății Civile (FDSC)** este una dintre cele mai mari şi mai active organizații neguvernamentale din România, fiind implicată de peste 18 ani în dezvoltarea sectorului neguvernamental românesc. Înființată la inițiativa Comisiei Europene, FDSC şi­-a asumat rolul de centru național de resurse și cercetare a sectorului non­profit, promotor al acestuia, precum și furnizor de servicii de asistență tehnică pentru programele de finanțare, europene sau din alte surse internaționale destinate sectorului ONG. În calitate de membru în cadrul Consiliului Economic și Social European, FDSC a formulat recomandări și propuneri în cadrul Opiniilor CESE pentru diverse comunicări ale Comisiei Europene relevante inclusiv pentru domeniul ocupării și economiei sociale.
* **Uniuni Teritoriale Județeane a Caselor de Ajutor Reciproc** - Uniunea teritorială judeţeană a C.A.R. este organizaţia de reprezentare a caselor de ajutor reciproc la nivel judeţean şi de supraveghere a activităţii acestora împreună cu Uniunea Naţională a C.A.R. Activitatea Uniunii teritoriale este nonprofit și are la bază următoarele obiective: prezintă, protejează, susţine și apără interesele specifice caselor de ajutor reciproc afiliate şi ale membrilor acestora, în relaţiile cu organele locale ale administraţiei de stat, cu instituţiile financiare, juridice şi cu alte organizaţii din România. Organizează, împreună cu Ministerul Finanţelor Publice, parteneri transnaționali, și alte instituţii abilitate, instruiri, cursuri de pregătire în domeniul financiar­-contabil, precum şi schimburi de experienţă.
* **Case de Ajutor Reciproc ale Salariaților - Casele de ajutor reciproc**, a căror activitate este supravegheată de către U.J.C.A.R. și U.N.C.A.R.S.R., fac parte din categoria entităților economiei sociale. Scopul casei de ajutor reciproc este sprijinirea și întrajutorarea financiară a membrilor săi. Obiectul de activitate al casei de ajutor reciproc îl constituie acordarea de împrumuturi membrilor săi, cu dobândă care se reîntoarce la fondul social al acestora, după deducerea cheltuielilor și constituirea fondurilor statutare.
* **Casa de Ajutor Reciproc a Salariaților** este asociație fără scop patrimonial, cu personalitate juridică, creată pe baza liberului consimțământ și voinței de asociere a salariaților și a foștilor salariați, având ca scop dezvoltarea legăturilor de solidaritate, sprijin și întrajutorare materială a membrilor săi prin acordarea de împrumuturi. Scopul Casei de Ajutor Reciproc este sprijinirea și întrajutorarea financiara a membrilor săi. Obiectul de activitate al Casei de Ajutor Reciproc îl constituie acordarea de împrumuturi membrilor săi, cu dobandă care se reîntoarce la fondul social al acestora, după deducerea cheltuielilor și constituirea fondurilor statutare.
1. ***Prezentarea planului proiectului***

***Date sintetice ale proiectului***

|  |  |
| --- | --- |
| Beneficiar | UNIUNEA NAȚIONALĂ A CASELOR DE AJUTOR RECIPROC ALE SALARIAȚILOR DIN ROMÂNIA (U.N.C.A.R.S.R.) |
| Parteneri | P1: Fundația pentru Dezvoltarea Societății Civile, P2: Uniunea Județeană a Caselor de Ajutor Reciproc Argeș, P3: Uniunea Teritorială Județeană a Caselor de Ajutor Reciproc Buzău, P4: Uniunea Județeană a Caselor de Ajutor Reciproc Dâmbovița, P5: Uniunea Teritorială a Caselor de Ajutor Reciproc Hunedoara, P6: Uniunea Județeană a Caselor de Ajutor Reciproc ale Salariaţilor Mureș, P7: Uniunea Județeană a Caselor de Ajutor Reciproc ale Salariaților Dolj, P8: Uniunea Teritorială Judeţeană a Caselor de Ajutor Reciproc ale Salariaţilor Brăila, P9: Uniunea Județeană a Caselor de Ajutor Reciproc Vâlcea, P10: Casa de Ajutor Reciproc Arpechim I.F.N., P11: Casa de Ajutor Reciproc Silvapam I.F.N, P12: Casa de Ajutor Reciproc Tractorul Brașov I.F.N., P13: Casa de Ajutor Reciproc Învățământ Brăila, P14: Casa de Ajutor Reciproc Municipiul București, P15: Casa de Ajutor Reciproc RATB IFN, P16: Casa de Ajutor Reciproc Învățământ Târgoviște, P17: Casa de Ajutor Reciproc Județean Târgoviște, P18: Casa de Ajutor Reciproc Apcarom Buzău I.F.N., P19: Casa de Ajutor Reciproc Unirea Deva I.F.N., P20: Casa de Ajutor Reciproc Zarand I.F.N., P21: Casa de Ajutor Reciproc Haţeg I.F.N., P22: Casa de Ajutor Reciproc Decebal I.F.N Deva, P23: Casa de Ajutor Reciproc Sanitar Râmnicu Vâlcea I.F.N, P24: Casa de Ajutor Reciproc IFN C.F.R. Râmnicu Vâlcea, P25: Casa de Ajutor Reciproc I.F.N Municipal Râmnicu Vâlcea, P26: Asociaţia Casa de Ajutor Reciproc Învăţământ Fălticeni I.F.N., P27: Casa de Ajutor Reciproc Solidaritatea IFN Buhuşi |
| Bugetul proiectului | 6.539.935,82 lei |
| Durata contractului | 05.01.2015 – 31.12.2015 |

***Context și justificare nevoi***

Conform unui studiu al Băncii Mondiale din 2010[[1]](#footnote-1) 15% din populația României nu participă, nu are cunoștințe și nu este conștientă în relația cu sistemul financiar, 41% are cunoștințe financiare reduse cu consecințe asupra capacității de a-­și planifica viitorul și a fi pregătiți în fața unor situații neașteptate ­ de ex. șomaj, efecte ale unor dezastre naturale etc. Aceștia apeleaza la instituțiile financiare nebancare (IFN) comerciale luând credite la dobânzi exorbitante, ajungând să se înglodeze în datorii sau să recurgă la cămătari, studiul Băncii Mondiale recomandând educația financiară și experimentarea practică a rolului de consumator financiar, elemente prevăzute prin proiectul de față.

Microfinanțarea prin­ furnizarea de servicii financiare precum microcredite (pentru afaceri sau pentru uz personal), economii pentru familiile cu venituri mici – soluția pe care proiectul a promovat-o, este cea mai adecvata pentru aceste probleme, fiind de fapt un instrument de incluziune socială, dincolo de incluziunea financiară, deoarece ajută la prevenirea și abordarea tuturor aspectelor excluziunii -­ sărăcie, venituri mici, lipsa locurilor de muncă - și mai ales a cauzelor acestora (lipsa educației financiare) oferindu-­le sprijin în gestionarea adecvată a bugetelor, combaterea supraîndatorării și efectelor unor practici de creditare iresponsabile social, și eventual ocuparea pe cont propriu.

***Obiectivul general și obiectivele specifice ale proiectului***

**Obiectiv general**

Promovarea și dezvoltarea structurilor economiei sociale și consolidarea capacităților, competențelor, cunoștințelor, stimei de sine pentru grupurile vulnerabile prin înființarea unui număr de 9 SES și dezvoltarea activității a 17 SES bazate pe un model de succes la nivel European şi crearea a 36 de noi locuri de muncă din care 24 pentru persoane provenite din grupurile vulnerabile din regiunile București-Ilfov, Sud Muntenia, Sud-Est, Vest, Centru, Sud-Vest Oltenia, Nord-Est.

**Obiective specifice**

1. OS1 Dezvoltarea structurilor de economiei socială prin crearea unui număr de 9 SES CAR-uri (din care 5 în mediul rural) și dezvoltarea a altor 17 (din care 4 în mediul rural);
2. OS2 Consolidarea capacităţilor, competenţelor, cunoștinţelor pentru 400 persoane din care 380 persoane aparținând grupurilor vulnerabile prin: educație financiară și de antreprenoriat social, participarea directă la constituirea și administrarea unor structuri de economie socială și crearea unui număr de 36 noi locuri de muncă din care 24 pentru persoane vulnerabile;
3. OS3 Promovarea la nivel național și local în cele 26 comunități a economiei sociale ca instrument flexibil și durabil pentru combaterea excluziunii sociale cu precădere financiară, promovarea micro­finanțării, antreprenoriatului și educației financiare ca instrumente de stimulare a participării economice și de creștere a ratei de ocupare.

***Grupul țintă***

GT este format din 380 persoane din grupuri vulnerabile din 26 de comunități: 9 Rurale - Mărăcineni­-Buzău,Voinești­Dâmbovița, Goiești­-Dolj, Gropeni și Cazasu-­Brăila, Corbeni­-Argeș, Buteni­-Argeș, Deta și Nadrag -Timiș, 8 urban mic/ mijlociu - Ștefănești, Otopeni, Găești și Titu, Sebeș, Covasna, Drăgășani, Bod–Brașov și 9 orașe mari: Pitești, Hunedoara, Târgu Mureș, Râmnicu Vâlcea­, Lenin Sud și Ostroveni, sectorul 5­ București, Buzău, Suceava. GT include și 26 manageri ai SES și 20 specialiști implicaţi în SES recrutați din toată țara.

|  |  |  |
| --- | --- | --- |
| Grup țintă | Valoare prognozată | Valoare realizată |
| Familii cu peste 2 copii | 20 | 37 |
| Familii monoparentale | 90 | 32 |
| Femei  | 235 | 236 |
| Manageri ai întreprinderilor sociale | 26 | 27 |
| Persoane care au părăsit timpuriu școala | 10 | 12 |
| Persoane cu dizabilități | 15 | 20 |
| Persoane de etnie romă | 10 | 16 |
| Specialiști implicați în economia socială | 20 | 20 |

***Principalele activități planificate***

* Dezvoltarea și implementarea programului de formare a formatorilor care vor activa în domeniul economiei sociale;
* Formarea a 120 persoane vulnerabile în antreprenoriat social;
* Program de educație financiară;
* Înfiinţarea a 9 structuri de economie socială;
* Crearea a 36 noi locuri de muncă permanente în cadrul SES CAR;
* Consiliere și asistență pentru dezvoltarea procedurilor operationale și realizarea și implementarea planului de afaceri pentru fiecare SES CAR;
* Derularea activității SES și promovarea produselor.
1. ***Activități desfășurate, rezultate și efecte obținute***

Inițial proiectul a fost respins, dar a fost depus din nou tocmai din dorința de a înființa și dezvolta Casele de Ajutor Reciproc din teritoriile mai puțin favorizate, mai ales rurale și a fost acceptat. Era pentru prima dată când CAR-urile puteau aplica pentru finanțări europene, fiind eligibili în urma adoptării Legii Economiei Sociale. Proiectul și-a propus dezvoltarea produselor financiare ale CAR speciale pentru auto-ocuparea membrilor CAR din categorii defavorizate - împrumuturi pentru activități generatoare de venit, extinderea rețelei CAR și dezvoltare activităților de educație financiară mai ales în rândul membrilor aparținând grupurilor vulnerabile. Cele 9 întreprinderi noi de economie socială au fost noi case de ajutor reciproc înființate în comunități defavorizate, cu o populație mare cu scopul de a oferi aceste servicii. A fost un mare beneficiu pentru că proiectul a fost finanțat din surse externe, deoarece veniturile CAR-urilor sunt limitate și nu ar fi permis o extindere de asemenea dimensiuni.

Cele 9 SES-uri de tip CAR înființate și cele 17 dezvoltate în cele 26 de comunități beneficiare din 8 județe au fost cele mai importante rezultate obținute în urma implementării proiectului. În cadrul acestor SES-uri au fost create 37 de locuri de muncă, 24 dintre acestea aparținând grupurilor vulnerabile, toate persoanele nou-angajate beneficiind de cursuri de perfecţionare autorizate ANC (Management de proiect, competențe IT) și necertificate (Management SES­CAR). Pentru cele 9 SES CAR nou înființate a fost de asemenea realizata achiziționarea echipamentelor necesare în derularea activității și amenajarea spatiilor de lucru ale acestora. Totodată, SES-urile nou înființate au beneficiat de servicii de consiliere și asistență necesare pentru dezvoltarea și implementarea planurilor de afaceri ale acestora. Consilierea şi asistenţa adresate celor 9 SES CAR au acoperit domenii relevante pentru activitatea acestora, cum ar fi managementul riscului, managementul relației cu clienții, managementul performanței financiare și sociale, implementarea planului de afaceri și de marketing conforme Cod European Microcreditare, tot în cadrul acestei activități fiind implementate procedurile manageriale, operaționale și de management al riscului în conformitate cu Codul european al micro­finanțării. SES-urile de tip CAR nou create au atras mii de membri noi pe care îi deservesc în cadrul misiunii sociale.

Conform planificării, în cadrul proiectului s-a derulat un program de formare a 20 de formatori (10 specialiști în economie socială din CAR și 10 din ONG-uri furnizoare de servicii sociale), în cadrul unui curs de 6 zile acreditat ANC *Școala de antreprenoriat în economie sociala și incluziune financiară – micro­finanțare*. Totodată, echipa de formatori a elaborat o broșură de educatie financiara pentru uzul persoanelor din grupul vulnerabil și un Manual de Economie socială privind incluziunea financiară și micro­finanțarea, care include bune practici ale structurilor de economie socială de tip CAR din România și din Uniunea Europeană.

În cadrul proiectului a avut loc un program amplu de formare adresat beneficiarilor din cele 26 de comunități. Acest program a vizat, pe de o parte, 140 persoane vulnerabile formate în domeniul antreprenoriatului social în cadrul a 9 cursuri de antreprenoriat social autorizate ANC, în cele 9 comunități vizate de crearea de noi CAR-uri, pentru a ajuta cele 140 persoane vulnerabile să înființeze structuri ale economiei sociale de tip ajutor reciproc. Pe de altă parte, au fost instruite un număr de 292 de persoane din toate cele 26 de comunități beneficiare (din grupuri vulnerabile, membri și ne­membri CAR) pe tema educației financiare, pentru consolidarea capacităților, competentelor și cunoștințelor în domeniul gestiunii financiare proprii și micro-finanțării și totodată pentru creșterea stimei de sine a persoanelor vulnerabile.

Activitățile proiectului au fost susținute de componenta de promovare și publicitate a proiectului, printr-o gamă largă de materiale de informare: broșuri, flyere, bannere, mape, obiecte promoționale, spoturi, advertoriale, comunicate de presă, articole, anunţuri etc.

La acest proiect a contribuit și fondul FEDR, iar faptul că s-au putut achiziționa materiale a fost foarte important, având în vedere că cele 9 SES CAR nou înființate au pornit de la zero, dar a contat și pentru 17 CAR beneficiare aflate în curs de dezvoltare.

1. ***Măsura în care intervenția POCU a contribuit la rezultatele obținute***

A fost pentru prima dată când CAR-urile au putut aplica pentru finanțări europene, fiind eligibile în urma adoptării Legii Economiei Sociale. A fost un mare beneficiu faptul că proiectul a fost finanțat din surse externe, deoarece veniturile CAR-urilor sunt limitate. În absența finanțării POSDRU, în mod cert acest proiect nu ar fi putut să fie implementat.

1. ***Efecte neplanificate obținute***

Proiectul a generat efecte pozitive pe termen lung asupra celor 120 persoane care au participat direct la crearea structurilor de ajutor reciproc, beneficiind de servicii de micro­finanțare accesibile și de formare ca antreprenori sociali. Efectele pozitive pe termen lung se manifestă și la nivelul celor 26 de comunități participante unde s-a dezvoltat oferta de servicii locale cu servicii financiare nonbancare accesibile, generând o dezvoltare economică locală incluzivă.

1. ***Sustenabilitatea rezultatelor obținute***

Parteneriatul proiectului a avut o preocupare explicită pentru continuarea activității SES-urilor și dupa finalizarea proiectului, avand deja experiența implementării de proiecte POSDRU/sociale și baza materială necesară. Cele 9 structuri de economie socială create, cele 17 dezvoltate și cele 26 de servicii de incluziune financiară dezvoltate sunt în continuare funcționale, structurile de economie socială nou-create autosustinându-se prin serviciile dezvoltate în cadrul proiectului, deoarece acestea raspund unor nevoi reale.

Proiectul a urmărit ca unitățile create și dezvoltate, adică cele 26 de SES CAR beneficiare să reziste și să deservească grupurile vulnerabile din cele 26 de comunități la nivelul cărora funcționează acestea. Rezultatele proiectului au fost sustenabile - în continuare se susțin cursuri de educație financiară pentru toți membrii instituțiilor și se fac analize pentru ca membrii să nu intre în supraîndatorare. Membrii locali au mai multă încredere în instituțiile lor și apelează la serviciile furnizate. Având broșura financiară, aceștia au solicitat-o și s-au documentat, atât cei participanți în proiect, cât și cei din exterior.

Cele 37 de locuri de muncă nou-create au fost menținute până în prezent, iar o parte din membri au început propria afacere. Proiectul a condus la formarea unei rețele de informare atât la nivel local, cât și la nivel național prin diverse forme de publicitate. Utilizarea manualelor de instruire elaborate la nivelul tuturor Caselor de Ajutor Reciproc a continuat, unii formatori au susținut cursuri și la nivelul altor structuri similare, la nivel național.

1. ***Mecanisme, dificultăți și factori care au influențat (pozitiv sau negativ) implementarea proiectului***

Toți partenerii proiectului au fost activi pe durata derulării activităților și ulterior, au beneficiat de ajutor în implementare și au primit informațiile solicitate. Proiectul a presupus un volum mare de activități desfășurate pe o perioadă relativ scurtă, de doar 12 luni. Pentru a asigura bunul mers al proiectului, fiecare partener care a înființat un SES s-a ocupat îndeaproape de acesta, luând măsuri pentru a preveni întârzierile și pentru a obține rezultate cât mai bune. Toți indicatorii au fost realizați și nu au existat întârzieri, chiar dacă pe parcursul proiectului a fost nevoie de înlocuirea unor parteneri din cauza autorităților locale. Implicarea unui număr ridicat de parteneri a reprezentat un succes, în acest sens contând foarte mult și experiența acestora.

Partenerii au fost aleși în funcție de regiunile de dezvoltare pentru care s-a putut aplica, în concordanță cu nevoile cu care se confruntă fiecare județ. Punctele forte principale ale proiectului au constat în lucrul integrat al întregii echipe, determinarea de a obține cele mai bune rezultate, iar punctele slabe vizează numeroasele documente de încărcat în ActionWeb și nivelul ridicat al sarcinii administrative în general.

Colaborarea cu Organismul Intermediar a decurs foarte bine, toate întrebările adresate au primit răspunsuri prin e-mail-uri, telefoane.

Chiar dacă inițial nu a fost acceptat, proiectul nu a suferit modificări semnificative ulterior, fiind axat tot pe partea de înființare și dezvoltare a economiilor sociale, ocupare și locuri de muncă. Doar în ceea ce privește bugetul au existat modificări, dar contextul a rămas același.

1. ***Concluzii și lecții învățate***

Proiectul *ICAR Incluziune prin micro-Credit și Ajutor Reciproc – strategie sustenabilă a economiei sociale pentru ocupare și creare de întreprinderi sociale* a demonstrat viabilitatea abordării testate prin proiect, anume înființarea și dezvoltarea de structuri ale economiei sociale de tip CAR (Casă de Ajutor Reciproc) în comunități care includ numeroase persoane din categorii vulnerabile și sprijinirea eficace a acestor persoane prin educație financiară și prin micro-creditare, inclusiv pentru susținerea antreprenoriatului local. Deși a fost implementat într-o perioadă de timp scurtă, experiența în domeniu a partenerilor proiectului și determinarea acestora în a duce la bun sfârșit activitățile proiectului au reprezentat factori decisivi ai succesului înregistrat. Comunitățile în care funcționează cele 26 de SES de tip CAR beneficiază în continuare de serviciile acestora în mod sustenabil iar beneficiarii finali ai serviciilor oferite, mulți dintre aceștia fiind persoane din categorii vulnerabile, au dobândit noi cunoștințe privind managementul financiar propriu precum și încrederea în sprijinul pe care îl pot primi de la structurile de tip CAR.

Rezultatele proiectului ICAR, cele 26 de SES CAR nou înființate sau dezvoltate reprezintă o bună ilustrare a ceea ce Comisia Europeană folosește pentru a descrie, în termeni informali, economia socială – o îmbinare între un spirit antreprenorial și un scop social.

Ca posibile recomandări pentru intervenții viitoare, este important de reținut sugestia UNCARSR privind existența unor linii de finanțare prin care să se urmărească dezvoltarea întreprinderilor de economie socială existente și mai puțin înființarea unora noi. Este mai importantă dezvoltarea celor existente decât înființarea a cât mai multe, deoarece cu timpul, acestea sunt nevoite să fuzioneze pentru a deveni mai puternice.

UNCARSR are planuri importante pentru viitor - se dorește atragerea de fonduri pentru instruirea și formarea membrilor Caselor de Ajutor Reciproc, continuând astfel consolidarea capacității instituționale. De asemenea, se dorește să se pună accentul pe dezvoltarea punctelor de lucru/ a sucursalelor, să se finanțeze misiunea socială și să se aibă în vedere numărul de persoane instruite nu doar numărul locurilor de muncă ocupate, precum și incluziunea socială a membrilor CAR.

1. World Bank Analysis of the Financial Literacy Survey în România (2010). [↑](#footnote-ref-1)